text: 1An ngatanan siniplatan ni Jesus, ngan kinmita hiya nga an mga riko naghulog han ira mga halad didto han surudlan ha Templo. 2Hinkit-an liwat niya in kablas nga balo nga babaye nga naghulog hin duha la nga sensilyo nga kwarta nga bronse. 3Nagsiring hi Jesus, “Susumatan ko kamo, nga larulabaw an ginhatag hini nga kablas nga balo kay ha ira ngatanan. 4Kay naghalad an iba han sobra la han ira karikohan; kundi hiya, bisan kon kablas hiya, naghatag han ngatanan nga iya kinabubuhian.” 5Naghiruhimangraw in pira han mga tinun-an, hiunong han pagkatahom han Templo nga rinayandayanan hin hamili nga mga bato, ngan han mga halad ngadto han Dyos. Nagsiring hi Jesus, 6“Mahitungod hini ngatanan nga mga butang nga iyo nakikita, maabot in panahon nga waray ngani bisan usa nga bato dinhe nga mahibibilin dida han iya hinmumutangan; titimpagon ini ngatanan.” 7Nagpakiana hira, “Magturutdo, san-o man ini mahinanabo? Ngan ano man an mga tigaman nga magpapasabot ha amon nga maabot na an panahon nga ini ngatanan matutuman?” 8Nagsiring hi Jesus, “Pagbantay, ngan ayaw kamo palimbong. Kay damo in maabot ngan masiring ha akon ngaran, ‘Ako amo hi Cristo!’ ngan ‘Inmabot na an panahon!’ Kundi ayaw kamo pagsunod ha ira. 9Ayaw kahadlok kon bumati kamo hin mga aragway ngan mga kasamokan; kinahanglan mahinabo anay in sugad nga mga butang, kundi diri buot sidngon nga hirani na an kataposan.” 10Nagpadayon hiya hin pagsiring, “Mag-aaruaraway an mga nasod, ngan maggigipasulongsulong an mga ginhadian. 11Magkakaada magpakalilisang nga mga linog, mga kagutom, ngan mga piste ha magkalainlain nga mga dapit; magkakaada magpakaharadlok nga mga butang, ngan dagko nga mga orosahon ha kalangitan. 12Kundi ha diri pa manhihinabo ini ngatanan, pagdadakpon ngan pagpapakurian kamo; igtutubyan kamo ngadto ha mga sinagoga, ngan pagpriprisohon kamo; pagdadad-on kamo ha atubangan hin mga hadi ngan mga punoan tungod ha akon. 13Iyo ini higayon hin pagpasangyaw han Maupay nga Sumat. 14Padig-ona ngadaan an iyo mga hunahuna basi diri kamo mabaraka kon uunanhon niyo hin pagpanalipod han iyo kalugaringon; 15kay tatagan ko kamo hin mga pulong ngan kinaadman nga waray han iyo mga kaaway makakabaton o makakariwa han iyo igyayakan. 16Igtutubyan kamo han iyo mga kag-anak, kabugtoan, kauropdan, ngan kasangkayan; papatayon ngani an iba ha iyo. 17Pagdudumtan kamo han ngatanan tungod ha akon. 18Kundi waray mawawara bisan usa nga buhok han iyo mga ulo. 19Pagpadayon kamo hin kamakusog, kay hini nga paagi matatalwas an iyo mga kinabuhi. 20“Kon kitaon niyo nga ginlilibotan na an Jerusalem hin kasondalohan, hibabaroan niyo nga hirani na an iya pagkapukan. 21Niyan kinahanglan kumalagiw ngadto ha kabukiran an mga aadto ha Judea; kinahanglan gumawas na han syudad an aadto ha sakob, ngan kinahanglan diri na sumulod ha syudad an aadto ha huron. 22Kay amo na ini ‘An mga Adlaw han Pagkastigo’ basi matuman an ngatanan nga iginsiring han Kasuratan. 23Kamakaharadlok hadto nga mga adlaw para han mga burod ngan mga iroy nga may-ada mga minasus-an! Maabot hini nga tuna in makarimadima nga kakurian, ngan maabot hini nga mga tawo an kapungot han Dyos. 24Papatayon in pira pinaagi hin espada, ngan bibihagon an iba ngan ighahalen ngadto ha ngatanan nga mga nasod, ngan pagyayapakyapakan an Jerusalem han mga Hentil tubtob nga matapos an ira panahon han pagmando han mga Hentil han Jerusalem. 25“Magkakamay-ada mga orosahon nga tigaman han adlaw, han bulan, ngan han mga bitoon. Magtuturaw in bug-os nga mga nasod ha tuna, ha kahadlok han dinaguhob han kadagatan ngan han mga humatol han mga balod. 26Manhihiraptay hin kahadlok an mga tawo samtang naghuhulat hira kon ano an mapaabot han bug-os nga tuna; kay masimang ha ira mga agianan an mga kagamhanan ha kahitas-an. 27Katapos, mapakita na an Anak han Tawo nga maabot dida hin dampog, may gahom ug himaya. 28Kon makakita na kamo nga mahinabo ini nga mga butang, tindog ngan hangad, kay hirani na an iyo katalwasan.” 29Ngan ginsumatan hira ni Jesus hini nga pananglitan: “Hinumdomi an kahoy nga igos ngan an ngatanan nga iba nga mga kahoy. 30Kon hikit-an na niyo nga nananaringsing, maaram kamo nga hirani na an panahon han kamapaso. 31Ha sugad nga kaagi, kon kumita kamo nga nahinanabo na ini nga mga butang, hibaroi niyo nga tiarabot na an Ginhadian han Dyos. 32“Tigamni ini! Mahinanabo ini ngatanan nga mga butang nga diri pa mapatay an ngatanan nga mga tawo nga buhi yana. 33Nagpapapas pa an langit ngan an tuna, kundi magpapabilin an akon mga pulong. 34“Pagbantay kamo! Ayaw itugot nga magpatakas kamo hin pagkinaon ngan pag-ininom, ngan magkinabaraka kamo hini nga kinabuhi, kay bangin kamo hikalitan kon umabot ito nga adlaw. 35Kay maabot ini sugad hin bitik ha ngatanan nga mga tawo ha bug-os nga tuna. 36Pagbantay ngan dayuday pag-ampo kamo nga maangkon niyo an kusog hin pagilob hini ngatanan nga mga butang nga mahinanabo, ngan pagtindog ha atubangan han Anak han Tawo.” 37Ginamit ni Jesus adto nga mga adlaw hin pagtutdo didto ha Templo, nga ha pagkagab-i, naguwa hiya hin pagpahuway didto ha Bukid han mga Olibo. 38Timprano pa ha kada aga napakadto na ha Templo an ngatanan nga mga tawo hin pamati ha iya.


c: text/html

text: 1Unom pa ka adlaw san-o umabot an Pyesta han Paglabay, napakadto hi Jesus ha Betania, an bungto ni Lazaro nga ginbanhaw ni Jesus. 2Nag-andam hira didto hin panihapon para ha iya, ngan nagdurot hi Marta, samtang nakigsaro hi Lazaro kan Jesus. 3Ngan kinmuha hi Maria hin mga tunga hin kilo han gimamahali nga pahamot, nga hinimo tikang hin puro nga nardo. Ginbubo ini niya ha mga tiil ni Jesus, ngan ginpahiran niya han iya buhok. Nalukop an bug-os nga balay han alimyon hini nga pahamot. 4Nagsiring an usa han mga tinun-an ni Jesus, hi Judas Iscariote—an maglilingo ha iya, 5“Kay ano nga waray lugod ibaligya ini nga pahamot hinP 600.00 ngan ihatag an kwarta ha mga kablas?” 6Ginsiring ini niya diri tungod nga napaid hiya han mga kablas, kundi tungod nga kawatan hiya. Hiya an tinaporan han supot han kwarta ngan naara hiya hin pagpasipara hin pagkuha hin kwarta. 7Kundi nagsiring hi Jesus, “Pasagdi la niyo hiya! Tugoti hiya pagbuhat hini kay gin-aandam niya ini para han adlaw han paglubong ha akon. 8Dayuday kaupod niyo an mga kablas, kundi diri ako dayuday kaupod niyo.” 9Nakabati in kadam-an nga mga Judiyo nga nakadto hi Jesus ha Betania, sanglit napakadto hira, diri la tungod kan Jesus, kundi pagkita liwat kan Lazaro nga ginbanhaw ni Jesus. 10Sanglit nagkasarabot an mga puno han kapadian hin pagpatay kan Lazaro; 11kay tungod ha iya damo nga mga Judiyo in nahibulag ha ira ngan tinmoo na kan Jesus. 12Pagkabuwas, hinbatian han kadam-an nga mga tawo nga kinmadto han Pyesta han Paglabay, nga maabot hi Jesus ha Jerusalem. 13Sanglit nanguha hira hin mga palwa ngan tinmapo hira kan Jesus; ngan naggogoliat hira, “Dayawon an Dyos! Dayawon hiya nga nakanhi ha ngaran han Ginoo! Dayawon an Hadi han Israel!” 14Nakaagi hi Jesus hin asno ngan iya ginsakyan, sugad han nahisurat: 15“Ayaw kahadlok, syudad han Sion! Aanhi naabot an imo Hadi nga nasakay hin nati nga asno.” 16Waray makasabot hini an iya mga tinun-an hadto nga takna; kundi han kabanhaw na ni Jesus, nahinumdom hira nga nahisurat ini mahitungod ha iya, ngan ginbuhat ini nira para ha iya. 17Nagsumat han nahinabo an mga tawo nga kaupod ni Jesus han pagtawaga niya kan Lazaro tikang ha lubnganan ngan pagbanhawa ha iya. 18Sanglit gintapo hiya han kadam-an, kay hinbatian nira nga ginbuhat niya ini nga urosahon. 19Ngan may hinsiring an mga Parisiyo, “Kitaa daw! Waray gud naton mahihimo! Kitaa, nagsusunod na ha iya an ngatanan nga mga tawo!” 20May mga Griego nga kaupod han mga kinmadto ha Jerusalem hin pagsingba ha panahon han pyesta. 21Hinmarani hira kan Felipe nga taga-Betsaida, ha Galilea ngan nagsiring, “Karuyag namon makigkita kan Jesus.” 22Kinmadto hi Felipe pagsumat kan Andres, ngan kinmadto hira nga duha pagsumat kan Jesus. 23Nagbaton hi Jesus ha ira, “Inmabot na yana an takna nga pagpapasidunggan an Anak han Tawo. 24Nagsusumat ako ha iyo hin tinuod: an usa ka lugas nga trigo nagpapabilin hin ka usa la ka lugas nga trigo labot kon mahulog ha tuna ngan katak-opan. Kon katak-opan na, mabunga hin damo nga mga lugas. 25Mawawad-an han iya kalugaringon an nahigugma han iya kinabuhi; kundi makakaangkon lugod han kinabuhi nga dayon adton nagdudumot han iya kinabuhi dinhe hini nga kalibutan. 26Kinahanglan magsunod ha akon an karuyag magsirbe ha akon, basi kon hain ako, aadto man an akon surugoon. Pagpapasidunggan han akon Amay an magsirbe ha akon.” 27“Mabidoon gud ako yana, ngan ano an akon isisiring? Masiring ba ako, ‘Amay ko, palabya anay ha akon ini nga takna’? Diri, kay amo ini an hinungdan nga kinmanhi ako, basi karawaton ko ini nga takna hin pag-antos. 28Amay ko, paghimayaa an imo ngaran!” Ngan nagyakan in tingog tikang ha langit, “Ginhimaya ko na ini, ngan paghihimayaon ko na liwat.” 29Nakabati han tingog an kadam-an nga nagkakatukdaw didto, ngan nagsiring, “Nagdalugdog!” An iba nagsiring, “Nagyakan ha iya in usa nga anghel!” 30Kundi nagsiring hi Jesus ha ira, “Diri tungod ha akon nga nagyakan ini nga tingog, kundi tungod ha iyo. 31Ginhuhukman na yana an kalibutan; pupukanon na yana an punoan hini nga kalibutan. 32Kakabigon ko ngadi ha akon an ngatanan nga mga tawo, kon isahon na ako tikang ha tuna.” ( 33Ha pagsiring niya hini, iginpasabot niya an paagi han kamatayon nga iya pag-aantoson.) 34Nagbaton an kadam-an, “Nagsusumat an aton Balaod nga mabubuhi ha kadayonan an Mesiyas. Niyan naunan-o man nga nasiring ka nga kinahanglan isahon an Anak han Tawo? Hin-o man ini nga Anak han Tawo?” 35Nagbaton hi Jesus, “Halipotay na la nga panahon an pag-upod ha iyo han kapawa. Pagpadayon ha iyo dalan samtang aada pa ha iyo an kapawa, basi diri kamo abotan han kasisidman; kay an naglalakat ha kasisidman diri maaram kon tipakain hiya. 36Sanglit too kamo han kapawa, samtang aada pa ha iyo ini, basi mahimo kamo nga mga anak han kapawa.” Katapos ni Jesus magsiring hini, linmakat hiya ngan tinmago. 37Bisan kon ginbuhat niya ini ngatanan nga mga urosahon ha atubangan nira, waray gihapon hira tumoo ha iya, 38basi matuman an iginsiring ni Isaias nga manaragna: “Ginoo, hin-o in tinmuod han iginsumat namon nga mensahe? Hin-o an ginpakita han Ginoo han iya gahom?” 39Tungod hini waray hira makatoo, kay nagsiring liwat hi Isaias: 40“Ginbuta han Dyos an ira mga mata, ngan ginsadhan an ira mga hunahuna, basi diri kumita an ira mga mata, ngan diri makasantop an ira mga hunahuna, ngan diri hira dumangop ha akon, nasiring an Dyos, basi tambalon ko hira.” 41Ginsiring ini ni Isaias kay hinkit-an niya an gahom ni Jesus, ngan nagyakan hiya mahitungod ha iya. 42Bisan pa ngani, damo gihapon nga mga punoan nga Judiyo in tinmoo kan Jesus; kundi tungod han mga Parisiyo, waray hira magpadayag hin paghimangraw ha kadam-an, basi diri hira pagawason ha sinagoga. 43Ginpalabi nira an pagdayaw ha ira han mga tawo kay han pagdayaw ha ira han Dyos. 44Namulong hi Jesus hin dako nga tingog, “An bisan hin-o nga natoo ha akon; natoo diri la ha akon kundi ha iya liwat nga nagpadara ha akon. 45An bisan hin-o nga nakakakita ha akon nakakakita liwat ha iya nga nagpadara ha akon. 46Kinmanhi ako usa nga kapawa han kalibutan, basi diri na magpabilin ha kasisidman an ngatanan nga natoo ha akon. 47Diri ko paghuhukman bisan adton namamati han akon pulong ngan diri nagtutuman hito. Kinmanhi ako pagtalwas, diri paghukom han kalibutan. 48May-ada maghuhukom hadton nasalikway ha akon ngan diri nakarawat han akon mensahe. An pulong nga akon iginyakan amo an maghuhukom ha iya ha kataposan nga adlaw! 49Tinuod ito, kay waray ako magyakan ha akon la kalugaringon, kundi an Amay nga nagpadara ha akon amo an nagsugo ha akon kon ano an akon igsisiring ngan igyayakan. 50Ngan maaram ako nga nahatag han dayon nga kinabuhi an iya sugo. Sanglit kon ano an akon igsisiring, amo man ito an pinapagyakan ha akon han Amay.”

robotstxt: allowed

filter: keep


text:
Corella, Bohol
An Corella usa nga ika-unom ka klase nga bungto ha lalawigan han Bohol ha Butnga nga Kabisay-an nga rehiyon han Kabisay-an ha Pilipinas. Nahamutangan an bungto ha mga napulo (10) ka kilometro ha amihanan han kapital han probinsya, nga amo an Syudad han Tagbilaran. Ha salatan, mga lima ka kilometro ka harayo amo an mga beach o baybayon han Panglao. Sumala han 2000 nga census, mayda ini populasyon nga 6,048 ka tawo ha 1,263 nga panimalay.
An Corella amo an kaurogan nga inuukyan han mga magô han Pilipinas o Philippine tarsier, an giguti-ayi nga primate han kalibotan. Kaurugan hini nga mga amo nga baga la kadako hin kumo hin kamot mabibilngan ha Baranggay Cancatac, mga tulo ka kilometro tikang han sawang han bungto.
An mga tawo han Corella kaurugan mga konserbatibo nga Katoliko Romano nga nahalakip han Parokya han Our Lady of the Village (Nuestra Señora del Villar) nga iton piyesta hini ginsasaurog hiton Abril 27 ha tagsa tuig, mga upat la ka adlaw ugsa hiton Fiesta ni San Jose nga ginsasaurog han Tagbilaran dida hiton Mayo 1.
Iton Corella waray dako nga industriya. Mayda ini dako nga supply hin tubig nga ada hiton tinatag-iyahan nga katuna-an han bungto, pero an mga nangungukoy ha Syudad han Tagbilaran an nahingaupay tikang han mga resource kay an infrastuktura gindisenyo para ha kaurugan han syudan. An bungto nagin utangan ngadto han tinatag-iyahan han gobyerno pero pinapamalakad hin pribado nga na-serbisyo hin tubig tungod han pagkonsumo han tubig han mga nangungukoy.
Mga Baranggay[igliwat | edit source]
An Corella mayda walo (8) nga baranggay.
- Anislag
- Canangca-an
- Canapnapan
- Cancatac
- Pandol
- Poblacion
- Sambog
- Tanday


text:
Dipolog
An Syudad han Dipolog usa nga ikaduha nga klase nga syudad ha lalawigan o probinsya han Zamboanga del Norte ha Pilipinas. Amo ini an kapital nga syudad han Zamboanga del Norte. Sumala han census han tuig 2000, ini may populasyon nga 99,862 ka tawo ha 20,461 nga panimalay. Mayda ini kahaluag nga 137 ka km² ngan ginpapalibutan ini hin nagtaas nga mga bukid-bukid ha salatan ngan han Kalawdan Pacifico ha amihanan.
Kilalado an Dipolog tungod han mga wild orchid hini ngan tungod gihapon han industriya hin sardinas nga tikang hin maupay nga lugar hin panagat ha mga kalawdan tikang han labnasan hini. Gin-agnayan ini nga "Orchid City of the South" (kon ha Winaray: "Orchid nga Syudad han Salatan").
An Dipolog puyde makadtoan pinaagi hin idro ngadto ha Aeropuerto han Dipolog o pinaagi hin ferry nga barko tikang ha Syudad han Dapitan.
Mayda bag-o nga ginhimo nga boulevard dida han amihanan nga labnasan han Dipolog nga sikat ha gab-i komo lugar nga istambayan para hin mga batan-on ngan mga bag-o pa la nga mga pamilya.
Mga Baranggay[igliwat | edit source]
An Syudad han Dipolog ginbahin ngadto hin mga karuhaan kag usa (21) ka baranggay.
Mga Sumpay ha Gawas[igliwat | edit source]
- Syudad han Dipolog nga websayt
- Philippine Standard Geographic Code
- 2000 Philippine Census Information


text: 1Pag-agi hin tulo ka adlaw tikang umabot hi Festo ha lalawigan, kinmadto hiya ha Jerusalem tikang ha Cesarea. 2Didto an mga puno han kapadian ngan an mga pangulo nga Judiyo nagsumbong ha iya kontra kan Pablo. Ginhangyo nira kan Festo 3nga ipadara hi Pablo ngadto ha Jerusalem, kay naghunahuna hira hin paggama kan Pablo dida ha dalan. 4Binmaton hi Festo, “Priso pa hi Pablo didto ha Cesarea, ngan ha diri maiha mabalik ako ngadto. 5Paupda ha akon ngadto ha Cesarea an iyo mga pangulo ngan igsumbong an tawo kon nakasala man hiya.” 6Nagpabilin hi Festo dida ha ira hin mga walo o napulo pa ka adlaw, ngan binmalik hiya ngadto ha Cesarea. Han pagkabuwas, linmingkod hiya ha hukmanan ngan nagsugo nga dad-on hi Pablo ha iya atubangan. 7Han pag-abot ni Pablo, gin-alirongan hiya han mga Judiyo nga tikang ha Jerusalem, ngan nagtikang hira hin pagpasaka hin magbug-at nga mga sumbong kontra ha iya, nga waray man nira nahahatag nga karig-onan han ira mga sumbong. 8Kundi nanalipod hi Pablo ha iya ngahaw, “Waray ko nabuhat nga sala kontra han Balaod han mga Judiyo, o han Templo, o han Emperador han Roma.” 9Kundi karuyag ni Festo nga sangkayon hiya han mga Judiyo, sanglit ginpakianhan niya hi Pablo, “Karuyag mo ba kumadto ha Jerusalem ngan didto ko tuhaya an mga sumbong kontra ha imo?” 10Binmaton hi Pablo, “Natindog ako ha atubangan han hukmanan han Emperador diin angay ako pagtuhayon. Sayod ka ngahaw nga waray ako nabuhat nga maraot ngadto han mga Judiyo. 11Kon nakagtalapas ako han balaod ngan nakabuhat hin ano nga angay sirotan han kamatayon, diri ako naghahangyo hin paglikay hini. Kundi kon waray man kamatuoran an mga sumbong nira ha akon, waray makakagtubyan ha akon ngadto ha ira. Nadangop ako ngadto han Emperador.” 12Niyan kahuman ni Festo makigkarukayakan han iya mga magsaragdon, binmaton hiya, “Dinmangop ka ngadto han Emperador, sanglit makadto ka han Emperador.” 13Pag-agi hin pira ka adlaw, inmabot ha Cesarea hira Hadi Agripa ug Berenice hin pagduaw ngan pangumosta kan Festo. 14Kahuman nira hin pira ka adlaw didto, ginsumatan ni Festo an hadi han kamutangan ni Pablo, ngan nagsiring hiya, “May-ada dinhe usa nga priso nga iginbilin ni Felix; 15ngan han akon pagkadto ha Jerusalem, an mga puno han kapadian ngan katigurangan nga mga Judiyo nagpasaka hin mga sumbong kontra ha iya, ngan ginhangyo ako nira nga pagsirotan ko hiya. 16Kundi ginbaton ko hira nga diri batasan han mga Romano an pagsirot hin bisan hin-o nga iginsumbong, kon waray pa niya igkaatubang an mga nagsumbong ha iya, ngan kon waray pa niya higayon hin pagpanalipod han iya kalugaringon han mga sumbong kontra ha iya. 17Sanglit han pagkanhi na nira, waray ako maglangan, kundi han pagkabuwas, linmingkod ako ha hukmanan, ngan ginpatawag ko ini nga tawo. 18Nanindog an mga magsurumbong ha iya, kundi waray man nira iginsumbong nga maraot kontra ha iya, nga akon ginpaabot nga ira pagbubuhaton. 19Kundi may-ada la nira mga ginlantugian mahitungod han ira kalugaringon nga tuluohan ngan mahitungod han usa ka tawo nga ginngangaranan kan Jesus nga namatay, kundi ginpapamatud-an ni Pablo nga buhi hiya. 20Nagugupong ako kon ano an akon pagbubuhaton hin paghubad hini nga problema, sanglit ginpakianhan ko hi Pablo kon maruruyag hiya hin pagkadto ha Jerusalem ngan didto umatubang hiya hini nga mga sumbong kontra ha iya. 21Kundi dinmangop hi Pablo ha Emperador ngan naghangyo nga pagbantayan hiya, ngan an Emperador amo an magtuhay han iya kaso. Sanglit nagsugo ako nga pagbantayan hiya hin maupay ngada han akon pakagpadara ha iya ngadto han Emperador.” 22Nagsiring hi Agripa kan Festo, “Karuyag ko mamati hini nga tawo.” “Buwas hibabatian mo hiya,” binmaton hi Festo. 23Han pagkabuwas inmabot hira Agripa ug Berenice ngan gintagan hin hadianon nga pagpaabot. Sinmulod hira ha ruwang han hukmanan nga inupdan han mga opisyal han mga sondalo ngan han mga dumagko han syudad. Nagsugo hi Festo nga dad-on hi Pablo ha iya atubangan. 24Nagsiring hi Festo, “Hadi Agripa ngan kamo ngatanan nga hahani dinhe upod ha amon: Amo ini an tawo nga iginsumbong ha akon han ngatanan nga mga Judiyo dinhe ngan didto ha Jerusalem. Naggogogliat hira nga angay hiya pagpatayon. 25Kundi waray ako hinagian dida ha iya nga angay pasikaran hin pagpatay ha iya. Ngan tungod nga dinmangop man hiya han Emperador, naglarang ako nga igpadara hiya ngadto. 26Kundi waray ko sadang igsurat han Emperador nga bisan ano mahitungod hini nga tawo. Sanglit gindara ko hiya ha iyo atubangan—labi na nganhi ha imo, harangdon nga Hadi Agripa, basi kahuman mo mausisa an iya kaso, may-ada na unta ako sadang igsurat. 27Kay baga diri naangay ha akon an pagpadara hin usa nga priso nga diri ako makagsumat hin tuhay han mga sumbong kontra ha iya.”


text:
Puerto Rico
An Puerto Rico, nga an opisyal nga ngaran han Kinatsila Estado Libre Asociado de Puerto Rico (literal nga Winaray Kaapi nga Gawasnon nga Estado han Puerto Rico), ngan ha Iningles Commonwealth of Puerto Rico (literal nga Winaray: Mankomunidad han Puerto Rico o Komunwelt han Puerto Rico), usa nga teritoryo nga diri incorporado nga gindudumara han Estados Unidos nga mayda status hin autogobyerno o paglugaring hin pagdumara. Nahamutang ini ha dumagsaan o amihanan-sidlangan han Dagat Caribe ha sidlangan tikang han Republika Dominicana ngan katundan tikang han Islas Virgenes.
An mga Puertorriqueño sumala han Balaod Jones han 1917 mga bungtohanon o ciudadano han Estados Unidos.
Mga munisipyo han Puerto Rico[igliwat | edit source]
An Puerto Rico mayda 78 ka munisipyo (municipio). An mga ini na-elihir hin alkalde (alcalde) ngan lehislatura munisipal (legislatura municipal).


text:
Labuan
An Labuan (ha Jawi nga kasurat: لابوان) amo an dako nga isla han Teritoryo Federal han Labuan (ha Melayu: Wilayah Persekutuan Labuan; ha Jawi: ولايه ڤرسکوتوان لابوان). An Labuan kilalado nga offshore nga sentro hin finansya nga naghahatag hin panlangyawanon nga serbisyo ha finansya ngan negosyp pinaagi han Labuan IBFC tikang han 1990 ngan usa liwat ini nga karadtoan hin turista para han mga taga-Brunei ngan mga nanlulurop-ha-scuba. An ngaran nga Labuan tikang han Malay nga pulong nga labuhan nga buot sidngon "purunduhan" o "angklahan".
Heyograpiya[igliwat | edit source]
An Teritoryo Federal han Labuan amo an Isla o Puro han Labuan (75 ka km²) ngan unom nga mga gurugudti nga mga puro (Pulau Burung, Pulau Daat, Pulau Kuraman, Pulau Papan, Pulau Rusukan Kecil, ngan Pulau Rusukan Besar), nga mayda ginkombinar nga bug-os nga kahaluag hin 92 ka km². An mga isla nahamutang hin mga 8 ka km tikang han lapyahan han Borneo, tapad han estado han Sabah han Malaysia ngan han naglulugaring nga estado han Brunei Darussalam, ha amihanan nga ligid han Bahia han Brunei nga naatubang han Dagat Tsina Salatan. An Isla han Labuan haros patag ngan an ginhataasi nga punto 85 la ka metros. Mga sobra 70% han isla natabuhan pa hin kabanwa-an. An Bandar Labuan, nga kilalado han una nga Victoria, amo an importante nga bungto ngan daungan hin sakayan ngan naatubang han Bahia han Brunei.


text:
Gamay nga agi
An gamay nga agi[1][2] amo in agi nga ha relasyon han bahol, usa nga gamay hin kadako. Ha abakadahan, iton gagmay nga agi amo an a, b, c ubp.
Mga kasarigan[igliwat | edit source]
- ↑ Vicente I. de Veyra "Ortograpiya Han Binisaya". Bahin nga kinuha tikang han Mga Lagda Han Pagsurat Han Aton Pinulongan ni Vicente I. de Veyra nga ginmantala dida han Kandabao: Essays of Waray Language, Literature and Culture. Tacloban City:Divine Word University Publications. Gin-editar ni Gregorio Luangco.
- ↑ Agustin El O'Mora "Kasurat diri Sinukol". Ginmantala dida han Kandabao: Essays of Waray Language, Literature and Culture. Tacloban City:Divine Word University Publications. Gin-editar ni Gregorio Luangco.


text:
Hulog-bug-át
An hulog-bug-át[1] o grabidád[2] amo in usa han mga mahinungdan nga interaksyon ha kalibungan ngan amo an paagi nga diin an ngatanan nga butang nga may masa in tagsa-tagsa naglulugaring pagharani.
Grabitad (Iningles:Gravity) (Pambansa:Gravitad) usa nga puwirsa nga nabutung han ngatanan nga butang diri api an ayri tipa-ubus ngadtu tona/kalibutan.
Mga kasarigan[igliwat | edit source]
- ↑ Abuyen, Tomas A. DICTIONARY English Waray-Waray/Tagalog. National Book Store. Mandaluyong City. ISBN 971-08-6529-3 Pakli Ihap 153.
- ↑ Abuyen, Tomas A. DICTIONARY English Waray-Waray/Tagalog. National Book Store. Mandaluyong City. ISBN 971-08-6529-3 Pakli Ihap 153.


text: 1Gin-aaghat ko ikaw ha atubangan han Dyos ngan ni Cristo Jesus nga maghuhukom han ngatanan nga mga tawo nga buhi ngan mga minatay, ngan tungod han iya pag-abot ngan han iya Ginhadian, nagsusugo ako ha imo: 2Iwali an mensahe, magmaduruto ka hin pagsangyaw hini, (bisan kon igo o diri pa igo an panahon); kabiga, sawaya, dasiga, ngan tutdoi nga mailobon an mga tawo. 3Maabot an panahon nga diri na mamamati an mga tawo han matuod nga pagturon-an, kundi asay pagsusundon an ira kalugaringon nga mga karuyagon, ngan magtitirok para ha ira kalugaringon hin damo nga mga magturutdo nga magsusumat ha ira han karuyag la nira pamatian. 4Magpapakabungol hira han kamatuoran, ngan asay lugod nira pamamatian an hinimohimo nga mga susumaton. 5Kundi kinahanglan dayuday pugngan mo an imo kalugaringon; antosa an kakurian, buhata an imo ka magwarali han Maupay nga Sumat, ngan tumana an imo mga buruhaton sugad nga surugoon han Dyos. 6An para ha akon, inmabot na an takna hin paghalad han akon kalugaringon, aanhi na an panahon nga mabaya ako hini nga kinabuhi. 7Ginbuhat ko tubtob han akon maabot dida han paisan-isan, ngan natapos ko gud ini, gintipigan ko an pagtoo. 8Ngan yana igin-andam para ha akon an primyo han pagdarag-an, an pudong-pudong han pagkamatadong, nga hito nga Adlaw, ihahatag ha akon han Ginoo, an matadong nga Maghurukom—ngan diri la ha akon, kundi ha ngatanan nga naghuhulat nga mahigugmaon han iya pagpadayag. 9Talinguhaa gud nga magdali ka hin pagkadi ha akon. 10Ginbayaan ako ni Demas tungod han iya paghigugma hini nga kalibutan, ngan napakadto hiya ha Tesalonica. Napakadto hi Cresente ha Galacia, ngan hi Tito ha Dalmacia. 11Hi Lucas na la an akon kaupod. Kuhaa hi Marcos ngan paupda hiya ngadi, kay makakabulig hiya han akon buruhaton. 12Ginpakadto ko ha Efeso hi Tiquico. 13Kon kumadi ka,dad-a an akon kirugpos nga akon iginbilin kan Carpo didto ha Troas; dad-a liwat an mga basahan, labi na an mga sinurat ha mga linikid nga anit. 14Pinapag-antos gud ako ni Alejandro, an platero; babaloson hiya han Ginoo sumala han iya ginbuhat. 15Paghirot liwat kamo ha iya kay natipa gud hiya han aton mensahe. 16Waray gud may inmugop ha akon han syahan ko nga pagpanalipod han akon kalugaringon; ginbayaan ako nira ngatanan. Hinaot unta nga diri ini isipon han Dyos nga supak ha ira! 17Kundi ginupdan ako han Ginoo ngan gintagan ako hin kusog, sanglit nakagsangyaw ako han bug-os nga mensahe basi makabati an ngatanan nga mga Hentil; ngan nahigawas ako han paghukom ha kamatayon. 18Ngan tatalwason ako han Ginoo tikang han ngatanan nga karat-an, ngan dadad-on ako niya ngadto han iya langitnon nga Ginhadian. Ha iya an himaya ha kadayonan! Amen. 19Nangungumosta ako kanda Priscila ug Aquila, ngan han panimalay ni Onesiforo. 20Nagpabilin ha Corinto hi Erasto, ngan iginbilin ko ha Mileto hi Trofimo, kay nasakit hiya. 21Talingohaa gud pagkadi nga diri pa maabot an kathagkot. Nangungumosta hira Eubolo, Podente, Lino, ug Claudia sugad man an ngatanan nga iba pa nga kabugtoan. 22An Ginoo maada unta ha iyo. An grasya han Dyos maada ha iyo ngatanan.


text:
Kapampangan nga yinaknan
An Kapampangan, nga puyde liwat igsurat nga Capampan͠gan, usa han mga nangunguna nga mga yinaknan han Pilipinas. Amo ini an nangunguna nga lumad o tuminongnong nga yinaknan ha lalawigan han Pampanga. Tinatawag gihapon an yinaknan nga Pampango, Capampan͠gan, Pampangueño, ngan Amanung Sisuan.
Sulod
Heyograpiya[igliwat | edit source]
An Kapampangan amo an tuminongnong nga yinaknan ha bug-os o mga dapit hin upat nga lalawigan: Pampanga, Tarlac, Nueva Ecija, Bataan
Pampanga[igliwat | edit source]
Kapampangan an tuminongnong nga yinaknan han bug-os nga lalawigan ngan tanan nga mga bungto ngan syudad nga sakop hini.
Tarlac[igliwat | edit source]
An Kapampangan amo an lumad o tuminongnong nga yinaknan han mga nasunod nga mga bungto
Bataan[igliwat | edit source]
Kapampangan an lumad nga yinaknan han mga nasunod nga mga bungto ha Bataan
Nueva Ecija[igliwat | edit source]
Usa nga bungto ha Nueva Ecija an nagamit hit Kapampangan
Mga pananglitan[igliwat | edit source]
In pira nga agsob gamiton nga mga frase[igliwat | edit source]
- Comusta ca? - ¿Kumusta ka?
- Masalese cu pu. - Maupay man ako.
- Mayap cu pu. - Maupay ako.
- Nanung lagyu mu? - ¿Ano iton imo ngaran?
- Malagu cang talaga. - Mahusay ka gud man.
- Casanting mo! - Kagwapo mo!
- Wa - Oo
- Ali - Diri
- Me queni. (tikang han 'Ume ca queni'). - Kadi ngadi.
- Caluguran da ca. - Sangkay ko hi ikaw.
- Tabalu queca- ha literal "Ambot la ha imo." (expression)
- Ecu balu.- Diri hi ako maaram.
- Maco na cu. - Makadi na hi ako.
- Mangan ta na, mangan tamu. - Pangaon na kita, pangaon na kita.


text:
Aksyon Demokratiko
An AKSYON DEMOKRATIKO sarong partido politikal na tinogdas kan dainang Raul S. Roco, taon 1997. Rehistrado asin binibisto an pagkalehitimo kan Commission on Elections. Ini nag-ayon na sa tolong pirilian nasyonal (1998, 2001, 2004) asin masasabing maray man an kinaluwasan ta magkapira man an isinangat sa pwesto kan mga botante..
An saiyang dinadara na plataporma iyo an Agenda Nin Paglaom. An ikinukurahaw kan Partido iyo an Magbakle! Makilabot! Abante sa Bagong Pilipinas!
An mga opisyales kan AD iyo sinda: Chairperson: Sulpicio "cho" Roco, Presidente: Herminio "Hermie" Aquino, Secretary-General: Mr. Jose "Jay" Sonza, Treasurer & VP Intl. Affairs: Atty. Perfecto "Jun" Yasay, VP National Capital Region: Cong. Antonio Aquino, VP N. Luzon & Spokesperson: Atty. Melanio "Batas" Mauricio, VP S. Luzon: Mayor Tomas "Tom" Bongalonta, VP Visayas : Mr. Vicente "Vic" Dumon, VP Mindanao: Ms. Irene "Inday" Santiago, Exec. Director: Mr. Ernest Ramel
Sinasabi na an partidong ini tangang makawala. An tinatawan na maray nin doon kan partidong ini iyo an pagpagantad kan mga kakayahan asin abilidad kan mga namamanwaan orog na an kababaihan asin bagongtubo ta iyo daa ini an ginigikanan kan makuring kusog asin tubong yaman kan kaenterohan kan banwaan. An tuyaw lang sa partidong ini ta kulang sa tradisyonal na makinarya asin nagsarig sana sa mga bolunteer hale sa mga hubenes asin middle class sa pagtolod kan saiyang kampanya.


text:
Simbahan kan Quiapo
An Simbahan kan Quiapo sarong simbahan kan Romano Katoliko na nakalugar sa Quiapo, Manila sa Filipinas. Inaapod man ini na Basilika Menor nin Nazareno. Bantogan an simbahan na ini huli kan saiyang estatuwa na Itom na Nazareno na iyo an sentro kan debosyon kan mga Katoliko tuyong Enero 9 taon-taon. Naitindog an simbahan na ini kan 1582 asin makangalas na dai narumpag kan Ika-2 Gerang Pangkinaban apesar an palibot kaining mga edipisyo biyo nagkarurunot resulta kan gera. Pininturahan gatason ini pakatapos masulo an orihinal na edipisyo sa arkitekturang baroque Mehikano kan taon 1928.
Sa presente, an simbahan na ini sakop kan Arkeodiosesis nin Manila, asin an rektor ngonyan iyo si Rev. Msgr. Jose Clemente Ignacio na nagsangle' ki Msgr. Josefino Ramirez kan an huri natokahan na rektor sa Arkeodiosesis na Santuario kan Divina Misericordia sa Maysilo, syudad kan Mandaluyong.
Mga laog
Agi-agi[liwaton | liwaton an gikanan]
Kan si Gobernador Heneral Santiago de Vera tinogdas an Distrito nin Quiapo kan Agosto 29, 1586, an mga misionerong Pransiskano tinogdok an pinaka-enot na simbahan sa Quiapo gibo sana sa kawayan asin tiklad. Nasulo ini kan taon 1639. Naitindog liwat ini asin pahoro-hirahay asin pagpagayon kaini nagin pusog an edipisyo na parte narumpag naman kan paglinog kan 1863. Sa superbisyon kan mga Pading Eusebio de Leon asin Manuel Roxas, an ika-3 simbahan natindog naman kan taon 1899, na si P. Roxas ngane naka-amot nin kontribusyon nag'abot Php 40,000.00. Sa kasulo kan Oktubre 10, 1928, natomtom na gayo ini asin natada na sana an mga pader saka kampanaryo. Si Doña Encarnacion Nakpil de Orense, na namayo kan Komite kan Paroko, naghingoa makadamot nin kwarta ngane mapatindog liwat an simbahan. Si Arkitekto Juan Nakpil iyo an nagin responsable sa pagtogdok kaini. Milagrosong gayo na ini dai narumpagt asin narunot kan Ika-2 Gerang Pangkinaban dawa ngane an mga naka-palibot saiyang mga edipisyo nagkarurunot.
An Estatuwa ni Itom na Nazareno[liwaton | liwaton an gikanan]
An mga prayleng Agustinos Recoletos dinara an estatuwa ni Itom na Nazareno sa Simbahan ni San Juan de Bautista sa Bagumbayan, na ngonyan parte na kan Parke ni Rizal/Luneta, kan Mayo 31, 1606. An imahen na ini idinakit naman sa Simbahan Recoleto kan San Nicolas de Tolentino kan taon 1608. Dangan kan 1787, si Bsilio Sancho de Santas Junta y Rufina, S.P., na iyo kaidto an Arsobispo kan Manila, pinag-boot na ihubo an imahen sa Simbahan kan Quiapo.
An Debosyon ki Itom na Nazareno[liwaton | liwaton an gikanan]
An Simbahan kan Quiapo, tuyong soro-semana igwang panobena pagbiByernes, asin may prusisyon taon-taon tuyong ika-9 nin Enero para sa pagdedebosyon kan ginatos na ribong mga Katoliko. Roborobo an mga deboto nadulok asin napangadye sa atubangan kan imahen ni Itom na Nazareno sa paglaom na mararahay sinda asin magigianan sa mga problema kun ini idulok ninda igdi sa tinutubod na milagrosong imahen ni Hesukristo.


text:
Ginhadi-an han Nederlandes
- An Nederlandes ngan an Ginhadi-an han Nederlandes duduha nga magkalain ngan mga entidad ha heyograpiya ngan administrasyon.
- Diri ini angay igkalipat han Ginhadi-an han Olandya ha kaagi.
An Ginhadi-an han Nederlandes (ha Nederlandes:Koninkrijk der Nederlanden; ha Kinatsila: Reino de los Países Bajos) usa nga katig-uban nga may-ada federal nga mga karakteristika (federasya), nga nahibatikan hin politikal nga pakigsabot, nga nahimo hin tulo nga mga nasod (landen): an Nederlandes ha Katundan nga Europa, ngan han Antillas Neerlandesas ngan Aruba ha Caribe. An yana nga Ginhadi-an han Nederlandes nahimo dida han pagpasamwak han Carta para han Ginhadi-an han Nederlandes dida han Oktubre 28, 1954.


text:
San Francisco, Sugbo
An San Francisco usa nga ika-upat nga klase nga bungto ha lalawigan o probinsya han Sugbo ha Butnga nga Kabisay-an nga rehiyon han Kabisay-an ha Pilipinas. Sumala han census han tuig 2000, mayda ini populasyon nga 41,327 ka tawo ha 8,189 nga panimalay.
Mga Baranggay[igliwat | edit source]
An San Francisco ginbahin ngadto hin napulo kag lima (15) nga baranggay.
- Montealegre
- Cabunga-an
- Campo
- Consuelo
- Esperanza
- Himensulan
- Northern Poblacion
- San Isidro
- Santa Cruz
- Santiago
- Sonog
- Southern Poblacion
- Unidos
- Union
- Western Poblacion


text:
William Blackstone
- Mayda impormasyon hini nga artikulo nga aada han Iningles nga bersyon nga angay ighubad ha Winaray
Hi Sir William Blackstone (an orihinal nga kaluwas han apelyido "Blexstun") (Hulyo 10 1723 – Pebrero 14 1780) usa nga Ingles nga hurista ngan propesor nga naghimo han treatise hin kasaysayan ngan analytika han komun nga balaod mga tinatawag Commentaries on the Laws of England (ha Winaray: Mga Komentaryo han mga Balaod han Inglaterra), nga syahan ginmantala hin upat nga volumen dida han panahon han mga tuig 1765–1769. Nagkaada ini nga sinuart hin extraordinaryo nga pagkamalinamposon, nagdara han nagsurat hin ganansya nga £14,000, ngan ha yana nagpapabilin pa ini nga barasahon nga usa nga importante nga kuruhaan han klasikal nga mga paglantaw han komun nga balaod ngan han mga prinsipyo hini.


text:
Elbridge Gerry
Hi Elbridge Thomas Gerry (kaluwas: ˈɡɛri) (Hulyo 17, 1744 – Nobyembre 23, 1814) usa nga Amerikano nga tawo ha estado ngan diplomat. Komo Demokrata-Republikano, napili hiya nga ikalima nga Sugbong-Mangulo han Estados Unidos han Amerika. Nagsirbe hiya ha ilarom ni James Madison, tikang han Marso 4, 1813, tubtob han iya kamatay katapos hin usa ngan hin tunga ka tuig.[1] Hiya an syahan nga Sugbong-Mangulo nga waray dinmalagan para hin pagka-Mangulo han Estados Unidos.
Usa hi Gerry han mga nagpirma han Pagdeklara hin Paglugaring han Estados Unidos ngan han Mga Artikulo hin Konfederasyon. Hiya in usa han tulo ka tawo nga waray pinmirma han Batakan-Balaod kay waray man ini hadto nga takna, maglakip hin Talaan hin mga Katungdanan. Ha urhe nga panahon hi Gerry nagin Gobernador han Massachusetts. Kilalado hiya nga amo an may ngaran nga ginkuhaan han Iningles nga pulong nga gerrymandering (pag-gerrymander), in proseso nga diin in mga distrito ha pinili-ay ginhihimo ha ungara nga makabulig han partido ha poder, bisan kon an kaluwas nga - jer - ha gerrymandering naiba tikang han kaluwas han ngaran ni Gerry.
Mga kasarigan[igliwat | edit source]
- ↑ Hiya an ikaduha nga Sugbong-Mangulo nga namatay ha puwesto; an syahan amo an nag-una ha iya nga hi George Clinton.


text:
Lapu-Lapu, Pilipinas
An Syudad han Lapu-Lapu usa nga syahan nga klase nga syudad ha lalawigan o probinsya han Sugbo ha Butnga nga Kabisay-an nga rehiyon han Kabisay-an ha Pilipinas. An kahalugan han syudad naglalakip han kadam-an nga bahin han Isla han Mactan, nga nahamutang hin usa ka kilometro ha timugan o salatan-sidlangan tikang han isla han Sugbo, ngan naglalakip gihapon an Syudad han Lapu-Lapu an bug-os nga Isla han Olango nga nahamutang hin lima ka kilometro ha timugan ngan pipira pa nga mga puro. An Syudad han Lapu-Lapu kabahin han darudako nga Metropolitano nga Kahaluag han Cebu o Metro Cebu nga nahasentro ha Syudad han Sugbo.
Sumala han census han tuig 2000, mayda ini populasyon nga 217,019 ka tawo ha 44,439 nga mga panimalay.
Nahasumpay an Syudad han Lapu-Lapu ha Syudad han Mandaue han Isla han Sugbo pinaagi hin duha nga tulay: an Tulay Mandaue-Mactan ngan an Tulay Marcelo Fernan. Tikang ha Mandaue, an kapital han probinsya nga amo an Syudad han Sugbo mga lima ka kilometro la an distancia.
An kahaluag han yana nga syudad gintawag nga Mactan ugsa han pag-ulpot han mga Espanyol. An mga Agustiniano nagtukod han bungto han Opon han tuig 1730 ngan amo ini an ngaran han bungto hangtod han tuig 1961 nga diin ini ginhimo nga syudad ngan ginbalyo-an an ngaran ha dungog ni Lapu-Lapu, an sinisiring nga syahan nga Pilipino nga bayani nga dida han 1521, nagdaog patok han Portugues nga hi Fernando de Magallanes.
An Mactan-Cebu International Airport (o Aeropuerto Panglangyaw han Mactan-Cebu kun ha Winaray) nahamutang ha Syudad han Lapu-Lapu ngan amo ini an ikaduha nga dako in buhat nga aeropuerto han nasod.
Sulod
Mga Baranggay (Mga Barrio)[igliwat | edit source]
An Syudad han Lapu-Lapu ginbahin ngadto hin katloan (30) nga mga baranggay.
Mga Kiritaon[igliwat | edit source]
- Mactan Export Processing Zone (I & II)
- Cebu Light Industrial Park
- Marcelo Fernan Bridge Park
- Vanno Beach
- Plantation Bay Resort & Spa
- Maribago Blue Waters
- Waterfront Airport Hotel
- Shangri-La's Mactan Island Resort and Spa
- Cebu Hilton Resort and Towers
- Punta Engaño (Mga Monumento kan Lapu-Lapu ngan Magallanes)
- SDR Serviced Apartments
- Marina Mall
- Mactan Coral Golf Club
- Cebu Yacht Club (on Mactan Island)
- Mactan Shrine
- Scuba Diving off the Mactan Coast
Mga Litrato[igliwat | edit source]
Cebu Hilton Resort and Towers, Lapu-lapu City, Metro Cebu
Shangri-La's Mactan Island Resort and Spa, Lapu-lapu City, Metro Cebu
Kitaa Gihapon[igliwat | edit source]
Mga Sumpay ha Gawas[igliwat | edit source]
- Opisyal nga Websayt han Gobyerno han Syudad
- Philippine Standard Geographic Code
- 2000 Philippine Census Information
- Independiente nga Giya han Huronan ha Sugbo
- Ganghaan hin mga Websayt hin Panbiyahe mahitungod han Sugbo
- Sutukil: Lab-as o Presko nga mga karaonon hin pagkaon tikang ha dagat ha Syudad han Lapu-Lapu, Isla han Mactan


text: An Abuyog usa nga ikaduha nga klase nga munisipalidad o bungto han lalawigan han Leyte ha Sinirangan nga Kabisay-an ha Pilipinas. Amo ini an gidako-i nga bungto ha daplin han dagat ha sidlangan nga bahin han isla o puro han Leyte nga naatubang han Golfo han Leyte ha Kalawdan Pacifico. Ginsasapitan ini ha usa nga dapit hin dako nga salog ngan ha iraya hin haglaba nga mga kabugkiran nga natabunan hin marabong nga kagurangan. Sumala han 2000 census, mayda ini populasyon nga 53,837 ka tawo hin mga 10,620 nga panimalay.


text:
Hua Phan
An Hua Phan (o Houaphan; ha Lao: ຫົວພັນ) usa nga lalawigan han Laos, nga nahamutang ha sidlangan nga dapit han nasod. Dinhi nahamutang an Kalungiban han Viengxay, usa nga haluag nga kanit-kanit hin mga lungib nga gin-gamit han Pathet Lao, ngan an Parque hin Arkeolohiya han Hintang, usa han mga importante nga mga pre-historico nga mga lugar ha amihanan nga Laos. An Hua Phan usa han mga pinakakablas nga mga lugar ha Laos pero usa ini han mga gimaopayi nga kiritaon ngan mga mag-upay an mga textile tikang dinhe.
An kapital han Hua Phan amo an syudad han Sam Neua.
Mga administratibo nga pagbahin-bahin[igliwat | edit source]
An Hua Phan ginbahin-bahin ngadto han mga nasunod nga mga distrito:
- Huameuang (7-05)
- Muang Et (7-08)
- Sop Bao (7-07)
- Viengthong (7-03)
- Viengxay (7-04)
- Sam Neua (7-01)
- Xamtay (7-06)
- Xiengkhor (7-02)


text:
Santa Maria, Bulacan
An Santa Maria usa nga syahan nga klase nga urban nga bungto ha lalawigan han Bulacan, Pilipinas. An bungto han of Sta. Maria nahamutang hin 32 ka kilometro ha dumagsaan o amihanan-sidlangan tikang ha Manila ngan nahamutang ha sinirangan nga dapit han Bulacan. Ginsasapitan it bungto ha amihanan han mga bungto han Angat ngan Pandi, parti han Syudad han San Jose del Monte ha salatan; Norzagaray ngan iba nga dapit han Syudad han San Jose del Monte ha sidlangan; ngan han mg bungto han Marilao ngan Bocaue ha katundan nga dapit.
Sumala han census han tuig 2007, mayda ini populasyon nga 205,258 ka tawo ha densidad hin populasyon nga 2,258 ka tawo ha tagsa kilometro nga kwadrado.
Mga baranggay[igliwat | edit source]
An Santa Maria ginbahin ngadto hin karuhaan kag upat (24) nga mga baranggay.
Mga sumpay ha gawas[igliwat | edit source]
- Opisyal nga Websayt han Bungto han Santa Maria, Bulacan
- Santa Maria, My Kind of Town
- Philippine Standard Geographic Code
- 2000 Philippine Census Information


text: 1Ginbanhaw na kamo upod kan Cristo, sanglit pangitaa niyo an mga butang nga aadto ha langit, diin nalingkod hi Cristo han iya trono, ha tuo han Dyos. 2Ikadto an iyo hunahuna han mga butang didto ha langit, diri han mga butang dinhe ha tuna. 3Kay namatay na kamo, ngan an iyo kinabuhi natatago upod kan Cristo dida ha Dyos. 4An iyo matuod nga kinabuhi amo hi Cristo, ngan kon magpahayag na hiya, magpapahayag man liwat kamo upod ha iya ngan maangbit kamo han iya himaya! 5Sanglit, kinahanglan ilubong na niyo an tunan-on nga mga karuyagon nga nagdudumara ha iyo, sugad han pagkamalaw-ay, pagkamahilas, pagkaipa, maraot nga mga balatian, ngan kahalot (kay usa nga paagi hin pagsingba hin mga diyosdiyos an kahalot). 6Tungod hini nga mga butang maabot an kapungot han Dyos ngadto hadton mga diri nasugot ha iya. 7Ngan hadto anay nag-ukoy kamo sumala hini nga mga karuyagon samtang naghadi han iyo kinabuhi ini nga mga karuyagon. 8Kundi yana kinahanglan isikway na niyo ini ngatanan nga mga butang: kasina, kapungot, ngan an kamadumot. Kinahanglan diri na gud kamo magbiaybiay o magyakan hin maglaw-ay. 9Diri kamo maggipabuwabuwa, kay ginlubas na niyo an iyo daan nga pagkatawo upod an iya mga ginawian, 10ngan nagsul-ot na kamo han bag-o nga pagkatawo. Amo ini an bag-o nga pagkatawo nga kanunay ginbabag-o han Dyos, an Magburuhat, sugad han iya kalugaringon nga ladawan, basi mahingpit an iyo pagkilala ha iya. 11Tungod hini, waray na mga Hentil ngan mga Judiyo, mga tinori ngan diri mga tinori, mga langyaw, mga tapang, mga oripon o talwas nga mga tawo, kundi hi Cristo an ngatanan, ngan hi Cristo aada han ngatanan. 12Hi kamo amo an mga tawo han Dyos; ginhigugma kamo niya ngan ginpili nga magin iya kalugaringon. Sanglit, kinahanglan maloloy-on kamo, mapuanguron, mapinaubsanon, buotan, ngan may-ada pagpaid. 13Pagsinabtanay kamo, ngan paggiparopasaylo kamo kon in usa ha iyo may-ada sumbong kontra hin iba. Kinahanglan maggiparupasaylo kamo, sugad han pagpasaylo ha iyo han Ginoo. 14Ngan ha ngatanan hini idugang an gugma nga naghihigot han ngatanan nga mga butang ngada hin hingpit nga pagkaurosa. 15Papaghadia ha iyo mga kasingkasing an kalinaw nga ihinahatag ni Cristo, kay tungod hini nga kalinaw gintawag kamo han Dyos ngada hin usa nga lawas. Ngan pagpasalamat kamo. 16Kinahanglan mag-ukoy dida ha iyo mga kasingkasing an hingpit nga mensahe ni Cristo. Pagtinutdoay ngan pagsinagdonay kamo sugad han iyo hinbabaroan. Pagkanta kamo hin mga salmo, mga imno, ngan mga baraan nga arawiton. Pagkanta kamo ngadto han Dyos upod an pagpasalamat ha iyo mga kasingkasing. 17An ngatanan nga iyo bubuhaton o yayaknon kinahanglan buhaton niyo ha ngaran han Ginoo nga Jesus, samtang nga nagpapasalamat kamo han Dyos nga Amay pinaagi ha iya. 18Mga asawa, pagsugot kamo han iyo bana, kay amo ini an angay niyo buhaton ha iyo pagkacristianos. 19Mga bana, higugmaa niyo an iyo asawa, ngan upaya an iyo pag-alagad ha ira. 20Mga anak, kinahanglan dayuday an pagsugot niyo han iyo mga kag-anak, kay amo ini an nakakalipay han Dyos. 21Mga kag-anak, ayaw niyo pagbusai an iyo mga anak, bangin hira magturaw. 22Mga oripon, sugta niyo an iyo mga agaron ha ngatanan nga mga butang, diri la kon aada hira nagbabantay ha iyo, basi la dayawon kamo nira, kundi buhata niyo hin kinasingkasing, tungod han iyo pagkahadlok han Ginoo. 23Bisan ano an iyo pagbuhaton, buhata niyo ha bug-os niyo nga kasingkasing, sugad hin nagbubuhat kamo para han Ginoo, ngan diri para la hin mga tawo. 24Panumdom nga babaloson kamo han Ginoo; kakarawton niyo an gintipigan niya nga balos para han iya mga tawo. Kay hi Cristo amo an matuod nga Agaron nga ginaalagad niyo. 25An nagbubuhat hin sayop, bisan hin-o hiya, pagsisirotan liwat tungod han ginbubuhat niya nga mga sayop; kay naghuhukom han ngatanan an Dyos sugad han kaangayan.


text:
Toulon
Mga koordinado: 43°08′N 5°55′E / 43.13°N 5.92°E
An Toulon (ha Provençal nga Inocsitan: Tolon ha klasikal nga surundon hin pagsurat o Touloun ha Mistraliano nga surundon hin pagsurat; ha Initalyano: Tolone; ha Kinatsila: Tolón) usa nga syudad ha salatan nga Fransya ngan in dako nga puerto militar ha labnasan han Mediterraneo, nga mayda dako nga Franses nga base hin puwersa ha kadagatan. Nahamutang ini ha rehiyon han Provence-Alpes-Côte-d'Azur, ngan amo ini an prefektura o kapital ha departamento han Var han kasanhi nga lalawigan han Provence.
An syudad han Toulon importante nga sentro para hin paghimo hin mga sakayan hin puwersa ha kadagatan, ha panagat o pangisda, ha paghimo hin vino, ngan an paghimo hin mga garamiton nga aeronotiko, mga armamento, mga mapa, papel, tabako, pagpatik, sapatos, ngan garamiton nga elektroniko.
An militar nga puerto han Toulon amo an dako nga sentro naval han Fransya ha labnasan hini ha Mediterraneo. Amo ini an balayan han Franses nga dara-hin-idro nga barko o aircraft carrier nga Charles De Gaulle ngan an grupo-para-hin-pag-away hini. An Mediterraneo nga Flotilya han Fransya nahabase ha Toulon.
Dugang nga barasahon[igliwat | edit source]
- Le Chevallier à découvert, Jean-Pierre Thiollet, Laurens Ed., 1998. ISBN 2-911838-51-3


text:
Glan, Sarangani
An Glan usa nga syahan nga klase nga bungto ha lalawigan han Sarangani ha Pilipinas. Bisan kon diri ini amo an kapital han probinsya, amo ini an linkoranan han lokal nga gobyerno han probinsya. Sumala han census han tuig 2000, mayda ini populasyon nga 83,051 ka tawo ha 16,990 nga panimalay.
An Glan ginsasapita han katundan han Baybayon han Sarangani, ha amihanan han Davao del Sur, ngan ha salatan han Dagat Celebes.
An kadam-an han mga tawo dinhe Sugboanon an katulinan.
Ekonomiya[igliwat | edit source]
An ekonomiya Glan nahabase hin dako ha agrikultura o pag-uma nga mayda hataas nga level hin pagpagawas hin luget. Iton aquaculture amo an ikaduha nga gidako-i nga paagi hin pagpakabuhi, labi na iton bangus ngan pasayan. Iton iba nga mga produkto hin agrikultura amo an lubi, mais, tubo, saging, pinya, mangga, karne nga baboy, bunay, karne nga baka, ngan isda.
Naglaksi hin pag-uswag an ekonomiya han naglabay nga dekada pinaagi hin mga bag-o nga pagkaabot ha teknolohiya hin global nga komunikasyon ngan han pagkakumpleto hin moderno nga karsada nga nakaupay hin dako in pannegosyo ngan panakayan. Nahingaupay gihapon an bungto tungod han pagkalingkoranan hini han gobyerno han probinsya.
Mga Baranggay[igliwat | edit source]
An Glan ginbahin ngadto hin katloan kag usa (31) nga mga baranggay.
Mga Sumpay ha Gawas[igliwat | edit source]
- An Opisyal nga Websayt han Glan, Sarangani
- Philippine Standard Geographic Code
- 2000 Philippine Census Information


text:
Dagat han Kabisay-an
An Dagat han Kabisay-an usa nga dagat ha Pilipinas, nga napapalibotan han mga puro han Visayas, Sinirangan nga Kabisay-an ngan Katundan nga Kabisay-an nga mabibilngan ha sinirangan ngan katundan, ngan an Butnga nga Kabisay-an nga mabibilngan ha salatan. May mga katubtuban ini ha puro han Masbate ha amihanan, Leyte ha sinirangan, Cebu ngan Negros ha salatan ngan Panay ha katundan.
Ini nga dagat ginkakasumpayan han Dagat Sibuyan ha amihanan-katundan pinaagi han Kanal han Jintotolo, an Dagat Samar ha amihanan-sinirangan, an Dagat Camotes ha salatan-sinirangan, an Dagat Bohol ha salatan pinaagi han Estrecho han Tañon ngan an Dagat Sulu pinaagi han Estrecho han Guimaras ngan Golpo han Panay. An gidadakoi nga puro ha sulod hini nga dagat amo an Puro han Bantayan.


text:
Sucre
An Sucre, nga tinatawag hin opisyal nga La Ilustre y Heróica Sucre (An Mapawa ngan Bayanihon nga Sucre), nga kilalado han una nga: Charcas, La Plata ngan Chuquisaca (nga yana amo an ngaran han departamento nga diin nahamutang an syudad) amo an kapital[1]ha konstitusyon ngan ha kaagi han Bolivia. Amo ini an lingkoranan han Corte Suprema de Justicia, han Tribunal Constitucional, han Consejo de la Judicatura ngan han Fiscalía General han República.[2] Dinhi liwat nahamutang an lingkoranan han Tribunal Agrario Nacional ngan han Asamblea Constituyente, amo liwat ini an kapital han departamento han Chuquisaca. An syudad mayda populasyon nga mga 230.000 ka molupyo ngan mabibilgnan ini ha butnga nga dapit ha salatan han nasod hin kahitaas nga 2800 ka metros. Tinatawag liwat ini nga La Ciudad Blanca (An Busag nga Syudad).
An syudad iginngaran ha dungog ni Antonio José de Sucre, usa han mga nasodnon nga bayani han Bolivia.
Mga ngaran han syudad[igliwat | edit source]
An Sucre tinatawag nga La Ciudad Blanca nga buot sidngnon an "An Busag nga Syudad". Tinatawag liwat ini nga "An Syudad han Upat nga Ngaran". An tagsa ngaran narepresenta hin ispisipiko nga panahon han kaagi han syudad.
- Charcas an lumadnon ngan tuminongnong nga ngaran han lugar nga diin gintukod han mga Espanyol an kolonyal nga syudad.
- La Plata (An Salapi) amo an ngaran han syudad han panahon ha ilarom han Espanya nga diin nagkaada ini hin pribilehiyo ngan dungog.
- An ngaran nga Chuquisaca (nga amo an tawag han yana nga departamento nga diin nahamutang an Sucre) amo an ngaran han syudad dida han panahon han pagkakuha han independensya.
- Sucre amo an ngaran nga gihatag ha dungog han harangdon nga mariskal han Pag-awayan ha Ayacucho (Disyembre 9, 1824), nga hi Don Antonio José de Sucre.
Mga reperensya[igliwat | edit source]
- ↑ Decreto han 11 han Agosto han 1825 "la ciudad Capital de la República y su departamento se denominará Sucre" (an Kapital nga syudad han Republika ngan an departamento tatawagon nga Sucre). Balaod han 1 han Hulyo han 1826, nagdesignar han syudad nga amo an kapital probisora "mientras el Libertador Bolívar, Padre de la Patria, designe el sitio donde iba a erigirse la ciudad «Sucre» en honor al Mariscal Antonio José de Sucre" (samtang nga an Libertador nga hi Bolivar, Amay han Nasod, mapili han lugar nga diin igtutukod an Syudad "Sucre" ha dungog kan Mariskal Antonio José de Sucre). Balaod han deklarasyon han 12 han Hulyo han 1839: "la ciudad de Chuquisaca es la Capital de la República y conforme a la ley de 11 de agosto de 1825 se llamará en adelante la ciudad Sucre" (an syudad han Chuquisaca amo an Kapital han Republika ngan ha pagsunod han balaod han 11 han Agosto han 1825 tatawagon hin padayon nga syudad Sucre). Balaod nga complementaria han 18 han Hunyo han 1843: "la Capital de la República se titulará en adelante, la ILUSTRE Y HEROICA SUCRE" (an Kapital han Republika tatawagon hin padayon, an ILUSTRE Y HEROICA SUCRE- "an Mapawa ngan Bayanihon nga Sucre"). An konstitusyon nga nag-estableser hin klaro ngan Sucre amo an kapital han nasod amo an konstitusyon han 1868.
- ↑ Texto han Konstitusyon han 1967 upod hin mga reporma nga ginpagawas han Ley Nº 1585 del 12 de agosto de 1994, nga gin-aproba pinaagi han Ley Nº 1615 del 6 de febrero de 1995


text: 1Tikang kan Pablo kanay tawag hin pagkaapostol diri tikang hin tawo o pinaagi hin tawo, kundi tikang kan Jesu-Cristo ngan han Dyos nga Amay nga nagbanhaw ha iya ha mga minatay. 2Naduyog ha akon an ngatanan nga kabugtoan dida hin pangumosta han mga singbahan ha Galacia. 3Tagan unta kamo han grasya ngan kalinaw han Dyos nga aton Amay ngan han Ginoo Jesu-Cristo. 4Naghatag hi Cristo han iya kalugaringon para han aton mga sala, hin pagtuman han kaburut-on han aton Dyos ngan Amay, basi matalwas kita hini yana nga maraot nga panahon. 5Ngadto sa Dyos an pagdayaw nga waray kataposan! Amen. 6Napapausa ako ha iyo! Kadali la niyo bumulag han Dyos nga nagtawag ha iyo pinaagi han grasya ni Cristo, ngan nakarawat kamo hin lain nga maupay nga sumat. 7Ha kamatuoran waray na “lain nga maupay nga sumat,” kundi ginhihinabi ko ini kay may mga tawo nga nagsasamok ha iyo ngan nagtatalinguha hin pagliwan han Maupay nga Sumat ni Cristo. 8Kundi bisan kon kami o anghel nga tikang ha langit in magwali ha iyo hin maupay nga sumat nga lain han amon iginwali ha iyo, paghukman unta hiya ha impyerno! 9Amon na ini iginsiring hadto han upod pa kami ha iyo, ngan yana liliwaton ko hin pagsiring: kon may magwali ha iyo hin maupay nga sumat nga lain han iyo nakarawat, paghukman unta hiya ha impyerno! 10Karuyag ba sidngon hini nga gintitinguha ko nga pagdayawon ako han mga tawo? Diri! An pagdayaw han Dyos an akon gintitinguha! Amo ba an akon tuyo nga mabantogan ako dida han mga tawo? Kon amo ito an akon panuyo, diri unta ako nagigin surugoon ni Cristo. 11Kabugtoan ko, tugoti ako pagsumat ha iyo nga diri kanan tawo la an Maupay nga Sumat nga akon iginwawali. 12Waray ko ito karawata tikang hin bisan hin-o nga tawo, o waray tawo nga nagtutdo hini ha akon. Lugod hi Jesu-Cristo ngahaw an nagpadayag hini ha akon. 13Hinbatian na niyo an akon kinabuhi hadto han matinumanon pa ako han tuluohan han mga Judiyo, kon gin-unan-o ko hin pagpakurii hin waray kalooy han singbahan han Dyos, ngan an akon paniguro hin pagpuo han singbahan. 14Lupig ko an kadam-an nga katubo ko nga igkasi Judiyo hin pagtuman han tuluohan han mga Judiyo ug han mga nababatasan nga mga ginpapasunod tikang han amon mga kaapoy-apoyan. 15Kundi daan na ako ginpili han Dyos tungod han iya grasya, bisan han waray pa ako katatawo, ngan gintawag ako hin pag-alagad ha iya. Ngan han iya na paglarang 16nga ipadayag ha akon an iya Anak, basi magwali ako han Maupay nga Sumat mahitungod ha iya ngadto han katawhan han mga nasod nga Hentil, waray ako pangaro hin sagdon bisan kan kanay, 17o waray ako kumadto ha Jerusalem pakigkita han mga apostoles nga una ha akon. Lugod kinmadto ako dayon ha Arabia, ngan katapos binmalik ako ha Damasco. 18Tulo ka tuig anay an linmabay tikang han kakabig ko san-o ako kumadto ha Jerusalem hin pagduaw kan Pedro, ngan nagpabilin ako upod ha iya sulod hin duha ka semana. 19Waray ako iginkakita nga mga apostoles labot kan Santiago nga bugto han Ginoo. 20Matuod an akon ginsusurat. Diri ako nagbubuwa, sayod man hini an Dyos! 21Katapos, kinmadto ako hin mga dapit ha Siria ug Cilicia. 22Hadto nga panahon diri pa nakilala ha akon an mga kaapi han mga singbahan ha Judea. 23Maaram la hira han iginsumat han iba, “An tawo nga nagpakuri hadto ha aton nagwawali na yana han pagtoo nga iya hadto anay gintinguha hin pagpuo.” 24Sanglit gindayaw nira an Dyos tungod ha akon.


text:
Trece Martires
An Syudad han Trece Martires (ha literal nga Winaray: Syudad han Napulo kag Tulo nga mga Martir; ha Tinag-alog: Lungsod ng Trece Martires) usa nga ikatulo nga klase nga syudad ha lalawigan han Cavite ha Pilipinas. An syudad amo an lingkoranan han kagamhanan o gobyerno han Cavite, ngan diin in damo han mga opisina han kagamhanan han lalawigan nahamutang. Sumala han census han tuig 2007, mayda ini populasyon nga 90,177 ka tawo hin kahaluag hin katunaan nga 49.10 ka kwadrado nga kilometro.
Ginngaranan ini ha dungog han Napulo kag Tulo nga mga Martir han Cavite, nga ginpatay han mga Espanyol dida han Septyembre 12, 1896.
Mga baranggay[igliwat | edit source]
An Syudad han Trece Martires ginbahin ha politika ngadto hin napulo kag tulo (13) nga mga baranggay (4 nga urbano ngan 9 nga rural). Gintuyò ini nga an syudad bahinbahinon ngadto hin napulo kag tulo nga mga baranggay sumala han plano ni Senador Senator Justiniano Montano ngan ni Kongresista Jose Cajulis, nga dako an papel han paghimo han syudad. An tagsa baranggay gingnaranan ha dungog hin usa han mga Napulo kag Tulo nga mga Martir han Cavite agod mahinumdoman ngan pahidunggan an ira ka-isog ngan pagkabayani. Ha ubos an ngaran han napulo kag tulo nga mga baranggay ngan an ngaran nira ugsa maipasa an Karta han Syudad han Mayo 24, 1954.
- Cabezas (Palawit)
- Cabuco (Kanggahan)
- De Ocampo (Quintana I)
- Lallana (Panukang Gubat)
- San Agustin (Quintana II)
- Osorio (Project)
- Conchu (Lagundian)
- Perez (Lukbanan)
- Aguado (Fiscal Mundo)
- Gregorio (Aliang)
- Inocencio (Bagong Pook)
- Lapidario (Bayog)
- Luciano (Bitangan)


text:
Guinsaugon, Saint Bernard, Southern Leyte
An Guinsaugon usa nga baranggay ha bungto han Saint Bernard, Southern Leyte ha Sinirangan nga Kabisay-an nga rehiyon han Kabisay-an ha Pilipinas. Han 2006 nga kahulog han tuna ha Southern Leyte ini nga baranggay nahalubong. Nahinabo an kahulog han tuna tungod hin napulo ka adlaw hin pag-inuran nga nakahumok han tuna ha kabugkiran. An baranggay mayda mga 2,500 ka tawo ugsa han pagkabungkag. An lugar mayda lapok nga tubtob 30 ka metros an kahalarom hin pipira nga banda.


text:
Bukaw
An mga bukaw[1] amo in mga tamsi ha orden Strigiformes. Kadam-an hini amo in mapagusahan ngan pangab-i nga hayop labot la han mga pipira (sugad han Northern Hawk Owl). An mga bukaw nananakop hin agsob gudti nga mga mamalya, mga mananap, iba nga mga tamsi ngan mga isda.
May'ada duha na pamilya han bukaw: an Strigidae; ngan an Tytonidae.
Mga kasarigan[igliwat | edit source]
- ↑ Abuyen, Tomas A. Diksyunaryo Waray-Waray [Visaya] English-Tagalog. Kalayaan Press Mktg. Ent., Inc. Quezon City. Tuig 2000. ISBN 971-08-6050-X. Pakli Ihap 50.


text:
Lapu-Lapu
- Ginkuha tikang ha ngaran han bayani, an Lapu-Lapu usa gihapon ka ngaran hin usa ka klase hin isda ha Pilipinas.
Hi Lapu-Lapu (c.1491 – 1547) an pinakauna nga Bisaya nga pinuno ngan datu han Mactan ha Pilipinas. NaKilala hiya komo pinakasyahan nga katutubo han kapurupod-an nga umato ha pananakop han Espanya. Ginkikilala hiya yana nga Pinakasyahan nga Bayani han nasud Pilipinas.
Dida han Abril 27, 1521, hi Lapu-Lapu ngan han mga taga-Mactan inmatubang ha pakig-away han mga mananakop (Espanyol) nga pinamuno-an han Portuges nga manunuhid nga hi Fernando de Magallanes. Kinikilala adto nga pag-awayan yana komo Pag-awayan ha Mactan nga nagresulta han kamatay ni Magallanes.
An mga Sugboanon nagtukod hin monumento ha iya dungog ngan an bungto han Opon ginbalhin an ngaran ngadto hin Lapu-Lapu nga yana amo an Syudad han Lapu-Lapu ha isla han Mactan.


text:
Diplomasyá
An diplomasyá[1] amo an arte ngan buhat ha pagkipagnegosasyon han mga pinili han mga grupo o estado. Agsob ini tawagon nga diplomasya han kanasuran, nga an mga kiwa han pakikipagrelasyon han kanasuran ginbubuhat han mga propesyonal nga diplomatiko tungod han mga isyu han kamurayaw, negosyo, ekonomiya, gyera, ngan kultura.
Mga kasarigan[igliwat | edit source]
- ↑ Abuyen, Tomas A. Diksyunaryo Waray-Waray [Visaya] English-Tagalog. Kalayaan Press Mktg. Ent., Inc. Quezon City. Tuig 2000. ISBN 971-08-6050-X. Pakli Ihap 77.


text: 1Waray pag-iha, nagsudoy hi Jesus han kabungtohan ug kabaryohan, hin pagwali han Maupay nga Sumat mahitungod han Ginhadian han Dyos. Inmupod ha iya an dose nga mga tinun-an, 2ngan pira nga kababayen-an nga gin-upay tikang hin magraot nga mga espiritu ngan mga sakit: hira Maria (nga ginngangaranan nga Magdalena), nga tikang ha iya ginmawas in pito nga mga yawa; 3Juana, nga asawa ni Chuza nga usa nga opisyal han korte ni Herodes; Susana, ngan damo pa nga iba nga kababayen-an nga naggamit han ira kalugaringon nga pinakabuhian hin pagbulig kan Jesus ngan han iya mga tinun-an. 4Abotkiabot an mga tawo ngadto kan Jesus tikang ha usa ngadto han sunod nga bungto, ngan han pagtirok na hin dako nga hugpo hin mga tawo, iginsumat ni Jesus ini nga pananglitan: 5“Ginmawas in usa ka tawo pagsabod han iya binhe. Samtang iginsasabod niya ha tuna an binhe, nagkataktak in pira han mga binhe ha ligid han dalan, diin natamakan ini, ngan pinanuktok han katamsihan. 6Nagkataktak in pira han mga binhe ha batoon nga tuna, ngan han pagtubo na han mga tanom, nagkalalaya hira, kay mamara man an tuna. 7Nagkataktak an iba han mga binhe ha katunokan, nga tinmubo tampo han mga tanom, ngan naambongan an mga tanom. 8Ngan nagkataktak man an iba nga mga binhe ha maupay nga tuna; tinmubo an mga tanom, ngan nanmunga hin tag 100 ka lugas an kada usa.” Ngan gintapos ni Jesus pagsiring, “Sanglit, pamati kamo, kon may-ada niyo mga durunggan!” 9Nagpakiana kan Jesus an iya mga tinun-an kon ano an kahulogan hini nga pananglitan. 10Binmaton hi Jesus, “Iginhatag ha iyo an paghibaro han mga tinago han Ginhadian han Dyos; kundi han iba, pinaagi la hin mga pananglitan, basi kon magtan-aw man hira, diri makakita; ngan kon mamati man hira, diri makasabot. 11“Amo ini an kahulogan han pananglitan: an pulong han Dyos amo an binhe. 12An mga namamati amo an binhe nga nataktak ha ligid han dalan, kundi naabot an Yawa ngan inaagaw an mensahe tikang ha ira mga kasingkasing, basi diri hira tumuo ngan matalwas. 13An binhe nga nataktak ha batoon nga tuna amo an namamati, kundi diri gud ini nakakapanggamot; natoo hira hin madaliay la, ngan nabaya kon naabot na an panahon hin pagsulay ha ira. 14An binhe nga nataktak ha katunokan amo an mga namamati, kundi nalambongan ngan nalumos hira han mga karinggalan, mga manggad, ngan mga kaliawan hini nga kinabuhi, ngan natataktak dayon an ira bunga. 15An binhe nga nahulog ha maupay nga tuna, amo adton namamati han mensahe ngan gintitipigan nira ha maupay ngan masinugtanon nga kasingkasing, ngan nagpapadayon hira tubtob nga makapamunga. 16“Waray nadagkot hin suga ngan tinatahoban o ibinubutang ha ilarom hin higdaan. Lugod, ibinubutang ito niya ha burutangan han suga, basi makakita han kapawa an nasulod nga mga tawo. 17An bisan ano nga tinago, ipadadayag; ngan an bisan ano nga tinahoban, ipahahayag. 18“Sanglit, paghirot han iyo pamati; kay adton may-ada, tatagan pa hin dugang; kundi adton waray, kukuhaan pa hiya bisan han gutiay nga iya ginhuhunahuna nga iya.” 19Kinmadto kan Jesus an iroy ngan kabugtoan niya, kundi waray makahirani ha iya tungod han damo nga mga tawo. 20May nagsiring kan Jesus, “Aadto ha gawas an iroy ngan kabugtoan mo, ngan karuyag makigkita ha imo.” 21Nagsiring hi Jesus ha ira ngatanan, “Adton namamati ngan nagtutuman han pulong han Dyos amo an iroy ngan kabugtoan ko.” 22Usa ka adlaw sinmakay hi Jesus hin sakayan, upod han iya mga tinun-an ngan nagsiring ha ira, “Tabok kita ngadto ha luyo han lanaw.” Sanglit pinmalawod hira. 23Samtang nagsasakay hira, nahingaturog hi Jesus. Nagmadlos in hangin didto han lanaw, ginsakayan hin tubig an sakayan, ngan nahingada hira ngatanan hin dako nga kataragman. 24Hinmarani kan Jesus an mga tinun-an ngan ginpukaw hiya, “Agaron, Agaron! Magkakamatay na kita!” Binmuhat hi Jesus ngan ginsaway an hangin ngan an mga balod; hinmugpoy an hangin ngan nagmalinaw hin duro. 25Katapos, nagsiring hiya ha mga tinun-an, “Hain naman an iyo pagtoo?” Kundi nahipausa ngan nahadlok hira ngan may hinsiring ha ira, “Hin-o ba ini nga tawo? Nasugo hiya han mga hangin ngan mga balod, ngan nasugot hira ha iya!” 26Nagpadayon hira hin pagsakay ngadto ha tuna han mga taga-Gadara, nga tabok han lanaw tikang ha Galilea. 27Paghaw-as ni Jesus ha baybayon, gintapo hiya hin tawo nga sinasangkayan hin yawa nga tikang ha bungto. Maiha na nga lubas hiya ngan diri naukoy hin balay, kundi ha mga lungib nga lubnganan. 28Han pakakita niya kan Jesus, ginmoliat hiya, hinmapa ha iya atubangan, ngan ginmoliat hin pagsiring, “Jesus, Anak han Gihahataasi nga Dyos! Ano an imo karuyag ha akon? Nakikimalooy ako ha imo, ayaw gad ako pagkastigoha!” 29Nagsiring hiya hini, kay ginsugo ni Jesus an maraot nga espiritu hin paggawas ha iya. Nakadamo na sulonga hiya han yawa, ngan bisan kon ginpriso hiya, kinadenahan an iya mga kamot ngan mga tiil, gin-uutod niya an mga kadena ngan gindadara hiya han yawa ngadto ha kamingawan. 30Ginpakianhan hiya ni Jesus, “Ano an imo ngaran?” Binmaton hiya, “Panon an akon ngaran,” kay damo nga mga yawa an sinmulod ha iya. 31Nakimalooy kan Jesus an mga yawa nga diri hira tabogon ngadto ha kahiladman. 32May dako nga panon hin kababoyan nga hirani didto, ngan nanginginaon ha ligid han tayod. Nakimalooy kan Jesus an mga yawa nga tugotan hira hin pagsulod ngadto han kababoyan, ngan tinmugot hiya. 33Sanglit ginmawas han tawo an mga yawa ngan sinmulod ngadto han kababoyan; binmungkalas hin pagdadlagan an bug-os nga panon ha ligid han umpas, nagpadayon ngadto han lanaw, ngan nagkalulumos hira. 34Hinkit-an an nahinabo han mga tawo nga nagmamangno han kababoyan, sanglit nagdadlagan hira ngadto ha bungto ug kaumhan hin pagsumat han nahinabo. 35Ginmawas an mga tawo hin pagkita han nahinabo. Kinmadto hira kan Jesus, ngan hinkit-an nira an tawo nga iniwasan na han mga yawa nga nalingkod ha tiilan ni Jesus, may bado na, ngan maupay na an panhunahuna; ngan nahadlok hira ngatanan. 36An mga nagpakakita nagsumat han mga tawo kon gin-unan-o hin pag-upay han sinangkayan hin yawa. 37Niyan ginhangyo hi Jesus han mga taga-Gadara nga bumaya hiya ha ira, kay nahadlok hira. Sanglit sinmakay hi Jesus han sakayan ngan ginmikan. 38Nakimalooy kan Jesus an tawo nga iniwasan han mga yawa, “Paupda gad ako ha imo.” Kundi ginpalakat hiya ni Jesus upod ini nga tugon, 39“Oli ngadto ha iyo ngan igsumat an ginbuhat han Dyos ha imo.” Linmakat an tawo nga iginsumat niya ha bug-os nga bungto an ngatanan nga ginbuhat ni Jesus ha iya. 40Pagbalik ni Jesus ngadto ha tabok han lanaw, gintapo hiya han mga tawo, kay naghihinulat na hira ngatanan ha iya. 41Inmabot in usa ka tawo nga ginngangaranan kan Jairo nga usa nga opisyal han sinagoga. Hinmapa hiya ha tiilan ni Jesus ngan nakimalooy ha iya nga kumadto ha iya balay, 42kay tikamaratay na an amo la nga iya anak nga babaye nga 12 an edad. Han nagtitipakadto na hi Jesus, gindadaisog hiya paluyoluyo han mga tawo. 43Didto in babaye nga makalilisang na an pag-antos hin pagdinugoi hin 12 na ka tuig; naubos na an iya pinakabuhian hin pagpatambal, kundi waray gud hiya mauupay. 44Nagpirit hiya hin pagkadto ha luyo ni Jesus, kinamkam niya an sidsid han panapton ni Jesus ngan inmukoy dayon an pagdinugoi ha iya. 45Nagpakiana hi Jesus, “Hin-o in nagkamkam ha akon?” Waray la makigbali an mga tawo, sanglit sinmiring hi Pedro, “Agaron, diri ka ba maaram nga ginlilibotan ngan gindadaisog ka han mga tawo?” 46Kundi nagsiring hi Jesus, “May-ada gud nagkamkam ha akon, kay inmabat ako nga may ginmawas nga gahom tikang ha akon.” 47Nahibaro an babaye nga hinsabotan hiya, sanglit dinmaop hiya nga nangungurog, ngan hinmapa hiya ha tiilan ni Jesus. Ha atubangan han ngatanan, ginsumatan niya hi Jesus kay ano nga ginkamkam hiya niya, ngan kon naunan-o nga naupay hiya dayon. 48Ginsiring hiya ni Jesus, “Anak ko, an imo pagtoo amo an nakaupay ha imo. Maupay na la nga imo paglakat.” 49Samtang nagyayakan pa hi Jesus, inmabot in usa nga sinugo tikang ha balay han opisyal. Ginsiring niya hi Jairo, “Patay na an imo anak nga babaye. Ayaw na pagsamoka an Magturutdo.” 50Kundi hinbatian ini ni Jesus ngan nagsiring hiya kan Jairo, “Ayaw kahadlok; too la, ngan mag-uupay hiya.” 51Han pag-abot ni Jesus ha balay, waray hiya tumugot nga may umupod ha iya, labot kanda Pedro, Juan, ug Santiago, ngan an amay ug iroy han bata. 52Nagtitinangis ngan masulob-on an ngatanan didto tungod han bata. Nagsiring hi Jesus, “Ayaw kamo pagtangis; diri patay an bata, nakaturog la hiya!” 53Gintinawaan la hiya nira ngatanan, kay maaram hira nga patay na an bata. 54Kundi ginkaptan ha kamot ni Jesus an bata ngan ginsiring, “Anak, buhat!” 55Binmalik ha iya an kinabuhi ngan binmuhat hiya dayon; ngan ginsugo hira ni Jesus nga tagan hiya hin pagkaon. 56Nanhipausa an iya mga kag-anak, kundi ginsugo hira ni Jesus nga diri magsumat bisan kan kanay han nahinabo.


text:
Tyatro
An tyatro o teatro (tikang han Kinatsila "teatro", nga tikang han Griyego "theatron", θέatpov, nga nangangahulogan "lugar hin pagkita") amo in sanga han pagpasundayag nga mga arte nga ginhuhubad nga ano an "nahihinabo kon in usa o damo pa nga mga tawo, nga nahibulag ha taknan ngan/o lugar, nagpapasundayag han ira kalugaringon ha iba o mga iba."[1] Ha hini nga haluag nga kahubad, an tyatro nakada tikang han kahadto nga mga panahon, komo resulta han pagkaruyag hin tawo hin pagsumat hin istorya. Tikang han pagtikang hini, nagkaada hin damo nga forma an tyatro, nga agsob maggamit hin mga elemento sugad hin pagyakan, pagsinyal, musika, sayaw, ngan ispektakulo, nga ginkombina han iba nga mga pagpasundayag nga mga arte, pati gihapon han visual nga gma arte, ngadto hin usa nga artistiko nga forma.
Mga reperensya[igliwat | edit source]
- ↑ Bernard Beckerman, head of Hofstra University's department of drama, in his book, Dynamics of Drama


text: 1Niyan, mahitungod han pagkaon nga iginhalad ha mga diyosdiyos: Matuod gad sumala han siring nira nga “may-ada hinbabaroan naton ngatanan.” Ini nga hibaro nakakahimo hin tawo hin pagpalabilabi; kundi nakakapadig-on an gugma. 2An naghuhunahuna nga maaram hiya, ha tinuod diri hiya maaram han angay niya hibaroan. 3Kundi kinikilala han Dyos an tawo nga nahigugma ha iya. 4Sanglit hiunong han pagkaon nga iginhalad ha mga diyosdiyos: maaram kita nga an mga diyosdiyos natindog hin mga butang nga diri matuod; maaram kita nga uusa la an Dyos. 5Bisan kon may-ada tinatawag nga “mga diyos” ma ha langit o ha tuna, ngan bisan kon damo ini nga “mga diyos” ngan “mga ginoo,” 6kundi para ha aton uusa gudla an Dyos, an Amay nga magburuhat han ngatanan nga mga butang, ngan nabubuhi kita tungod ha iya. Ngan uusa gudla an Ginoo, hi Jesu-Cristo nga pinaagi ha iya ginhimo an ngatanan nga mga butang ngan nabubuhi kita. 7Kundi diri ngatanan maaram hini nga kamatuoran. May mga tawo nga nahiara na hin mga diyosdiyos, nga tubtob yana gud nga adlaw, kon nakaon hira hin sugad nga pagkaon, nakakahunahuna ini hira nga kanan diyosdiyos ito nga pagkaon; magluya an ira pagsabot ngan nakakahunahuna hira nga nahuhugawan hira pinaagi hini nga pagkaon. 8Kundi an pagkaon diri makakapahiusa ha aton sa Dyos; diri makakadaot ha aton kon diri kita kumaon, ngan diri liwat makakaupay ha aton kon kumaon kita. 9Kundi paghirot kamo ngan ayaw itugot nga an iyo kagawasan hin pagbuhat matinikangan hin pakasala hadton mga magluya an pagtoo. 10Pananglitan in tawo nga maluya in pagsabot hini nga mga butang nakita ha imo nga may “hibaro” nga nakaon ka ha templo hin mga diyosdiyos; diri ba ini makakaaghat ha iya hin pagkaon han pagkaon iginhalad ngadto han mga diyosdiyos? 11Tungod han imo “hibaro” mapatay ini nga maluya nga imo bugto nga ginpakamatyan ni Cristo. 12Ngan dida hini nga paagi makakasala ka kan Cristo tungod kay ikaw an tinikangan han pakasala han imo kabugtoan ngan pakasamad han ira magluya nga konsensya. 13Sanglit kon an pagkaon nga halad ha mga diyosdiyos matinikangan han pakasala han akon bugto, diri na gud ako makaon hin karne, basi diri na makasala an akon bugto.


text:
Diperensya ha panhunahuna
Iton diperensya ha panhunahuna o sakit ha panhunahuna in sikolohikal nga pagsunodsunod, nga posible makit-an ha pamatasa, nga agsob nahisusumpay ha pagkakuri han kahimtang o disabilidad, nga diri lakip han normal nga pagdukwag han kultura han usa ka tawo. An diperensya ha panhunahuna in agsob sinisiring nga pagtampo kun unanhon umaabat, kumiwa, maghunahuna. Ini in mahisusumpay ha partikular nga rehiyon o mga buruhaton han utok o an salin han sistem nerbosa, agsob ha sosyal nga konteksto. Ini in pagkilala nga pagintende han kahimtang han kaupayan han panhunahuna nga nagliliwan-liwan han panahon ngan ha dirudilain nga kultura, ngan may-ada liwat pagkakaiba ha depinisyon, pan-panginano ngan pag-arangay, bisan may-ada istandarte nga taramdan nga kriterya nga haluag nga paggamit. Sumala han Kalibutanon Katig-uban hin Kalibsogan, haros kattulo han tawo ha kadam-an nga nasod, in nasumat hin problema ha danay nga panahon ha ira kinabuhi nga natuman han mga kriterya han diyagnosis han usa o labaw pa nga absob nga tipo hin diperensya ha panhunahuna.


text:
Our Lady Of Medjugorje
Messages From 2010 In Waray-Waray
Tugon ha petsa Enero 02, 2010 "Hinigugma ko na mga anak, Yana nga adlaw guin tatawag ko kamo, upod an kumpleto na pag-sarig ngan pag-higugma, na updan niyo ako tungod na gusto ko mag-kilala kamo ngan han Anak ko. Ayaw kahadlok, mga anak, a-anhi ako upod niyo, a-anhi ako ha tupad niyo. Guin papakita ko ha iyo an pa-agui hin pag-pasaylo han iyo kalugaringon, pag-pasaylo hadton mga iba, ngan, upod an sinsero ngan kinasing-kasing na pag-basul, pag-luhod dida ha atbang han Amay. Patya an tanan dida ha sulod niyo nga nag-pupugong han iyo pagkamahigugma-on ngan hiton pag-siring niyo - na ma-upod unta kamo Niya ngan ma-dida ha Iya. Mag-disider kamo para ha bag-o na pag-titikang, an pag-titikang han sinsero na pag-higugma ha Diyos Mismo. Salamat ha iyo." 01/02/2010
Tugon ha petsa Enero 25, 2010 "Hinigugma ko na mga anak! Hina-ut unta na yana nga panahon, himo-on niyo nga panahon hin kalugaringon na pag-ampo, para an liso han pag-sarig tumubo unta sulod han iyo mga kasing-kasing; ngan hina-ut unta na mag-tubo i-ne ngada ha malipayon na pag-titestigo para han mga iba. Upod ako niyo ngan gusto ko tagan kamo hin insperasyon: padako-a ngan mag-malipayon kamo ha Guino-o nga Hiya an nag-himo ha iyo. Salamat han iyo pag-tagad hi-ne nga tawag ko." 01/25/2010
Tugon ha petsa Pebrero 02, 2010 "Hinigugma ko na mga anak; Dara an kinag-anak na pag-higugma, yana nga adlaw, tinatawag ko na ma-himo kamo na usa ka parola para ha tanan na kalag nga sigue nag-susudoy ha kasirum han di pa ma-aram han pag-higugma han Diyos. Para maka-hayag kamo hin duro ngan maka-dara hin mga kalag, ayaw tugoti an mga bowa tikang ha baba niyo na mag-silensyo han konsensya niyo. Magma-perpekto kamo. Guin tutugwayan ko kamo han kinag-anak na kamot ko - an kamot hin pag-higugma. Salamat ha iyo." 02/02/2010
Tugon ha petsa Pebrero 25, 2010 "Hinigugma ko na mga anak! Yana nga panahon hin grasya, nga di-in an natural na himo han Diyos nag-hahatag han pinakamahusay na kolor han tu-ig, tinatawag ko kamo, mga anak, na mag-abre han iyo mga kasing-kasing ha Diyos na amo an Taga-himo, para himo-on kamo sugad han Iya imahen, para an tanan na ka-upayan dida ha iyo nga nangaturog ma-pukaw ha bag-o na kinabuhi ngan pangandoy han waray katapusan. Salamat han iyo pag tagad hi-ne nga tawag ko." 02/25/2010
Tugon ha petsa Marso 02, 2010 "Hinigugma ko na mga anak, yana nga espesyal na panahon han iyo paningkamot ma-harani ha Anak ko, han Iya kakuri-an, han Iya liwat pag-higugma na amo an nag-dara ha Iya hadton mga pag a-antos Niya, gusto ko mahibaro-an niyo na a-anhi ako upod niyo. Dara an akon grasya, bubuligan ko na magda-ug kamo kontra han mga sayop ngan mga tentasyun. Tutudro-an ko kamo han pag-higugma, iton higugma na mag-lilimpyo han mga sala ngan mag-peperpekto ha iyo, iton pag-higugma na mag-hahatag ha iyo han kalinaw han Anak ko yana abot ngadto ha waray hangturan. Kalinaw na upod niyo ngan dida mismo ha iyo, tungod kay ako an Reyna han Kalinaw. Salamat ha iyo." 03/02/2010
Tinuig na Pagpapakita kan Mirjana - Marso 18, 2010
An pinagpakita-an na hi Mirjana Dragicevic-Soldo nagka-ada hin inadlaw na pag-papakita tikang han Hunyo 24, 1981 hasta Disyembre 25, 1982. Dida han katapusan na pag-papakita, guin tagan hiya han an aton Mahal na Birhen han ika napulo na tugon-sekreto, ngan guin sidngan hiya na mag-papakita hiya usa ka beses kada tu-ig, ha kada petsa 18 han Marso. Amo i-ne an nahitabo tinuig tikang hadto. Yukot-yukot na deboto an nag-tirok ha pag-ampo han Rosaryo didto han 'Asul na Krus'. An pag-pakita inabot tikang ha 13:50 hasta 13:54. (1:50 hasta 1:54 ha kulop oras didto)
"Hinigugma ko na mga anak! Yana nga adlaw, tinatawag ko kamo na mag-higugma upod an bug-os niyo na kasing-kasing ngan kalag. Mag-ampo na regalohan kamo hin higugma, tungod kay kon nag-hihigugma an usa nga kalag, tinatawag niya an Anak ko ngada han iya kalugaringon. Di-re nag-sasalikway an akon Anak ha mga nag-tatawag ha Iya ngan gusto mabuhi ka-oyon Niya. Ig-ampo adton mga di-re pa nakaka-intende han pag-hihigugma, adton di-re pa ma-aram han mga katungod hin pag-hihigugma. Mag-ampo na an Diyos mahimo unta na Amay nira ngan di-re ira Huwis. Mga anak, mag-apostoles kamo ha akon, mahimo kamo na akon salog hin pag-higugma. Kinahanglan ko kamo. Salamat ha iyo."
Tugon ha petsa Marso 25, 2010 "Hinigugma ko na mga anak! Yana nga adlaw liwat, tinatawag ko kamo ngatanan na magmadig-on kamo ha pag-ampo ngan ha mga oras na guin a-atake kamo han mga pag-susulay. Ika-lipay iton pag-buhi niyo han bokasyon-Kristiyano ngan iton ka mapa-inobsanon ngan mag-testigo kamo ha ngatanan. A-anhi ako upod niyo ngan guin dadara ko kamo ngatanan ha atbang han Anak ko na hi Hesus, ngan Hiya amo an mahihimo na kusog ngan suporta niyo. Salamat han iyo pag-tagad hi-ne nga tawag ko." 03/25/2010
Tugon ha petsa Abril 02, 2010 kan Mirjana "Hinigugma ko na mga anak; Yana nga adlaw, espesyal na bendisyun an hatag ko ha iyo ngan guin a-ampo ko kamo na bumalik ha asya nga dalan tikadto ha Anak ko - an iyo Taga-salba, an iyo Taga-tubos - Hiya nga amo an nag-hatag ha iyo han waray katapusan na kinabuhi. Hunahuna-a iton ngatanan na pan-tawo, an tanan nga di-re natugot na kamo maka-sunod ha Anak ko - an pagka-temporaryo, an di-re ka -perpekto ngan an ka may-ada limitasyon-ngan hunahuna-a niyo an Anak ko, an Iya Diyos-non nga waray hangturan. Dida hiton iyo pag-tugyan ngan pag-ampo, ipa-hinundangon an lawas ngan i-perpekto an kalag niyo. Mag-andam, mga anak. Salamat ha iyo."
Guin bendisyunan han aton Mahal na Birhen an tanan mga tawo ngan an tanan mga butang-relihiyoso dara nira para ma-bendisyunan. Han tilakat na an Mahal na Birhen, nakita ni Mirjana an usa nga dako na Krus nga bulawan dida ha luyo han aton Mahal na Birhen.
Tugon ha petsa Abril 25, 2010 "Hinigugma ko na mga anak! Yana nga panahon, nga di-in ha espesyal na pa-agui, nag a-ampo kamo ngan sigue iton iyo pamiling han akon pangamuyo, tinatawag ko kamo, mga anak, na mag-ampo para nga dida han iyo pag-ampo, mabuligan ko kamo na mas-damo na kasing-kasing an ma-abrehan ngada han akon mga tugon. Ig-ampo an akon mga intensyon. A-anhi ako ha iyo ngan nangangamuyo ako atbang han Anak ko para han kada usa ha iyo. Salamat han iyo pag-tagad hi-ne nga tawag ko." 04/25/2010
Tugon ha petsa Mayo 02, 2010 "Hinigugma ko na mga anak; Yana ng adlaw, pa-agui ha akon, guin tatawag kamo han maupay nga Amay nga, dara an kalag puno hin gugma, lakat na kamo ngada hin usa ka espirituhanon nga pag-bisita. Mga anak, pun-a iton iyo kalugaringon hin grasya, magma-sinsero ha pag-basul ha mga sala niyo ngan mangandoy han kaupayan. Mangandoy liwat ha ngaran hadton iba nga di-re pa ma-aram kon ano ka perpekto iton kaupayan. Mas malilipay ha iyo an Diyos. Salamat ha iyo." 05/02/2010
Tugon ha petsa Mayo 25, 2010 "Hinigugma ko na mga anak! Guin tagan kamo han Diyos hin grasya para mabuhi ngan maka-depensa han kaupayan nga a-ada na ha iyo ngan dida palibot niyo, ngan para matagan niyo hin insperasyon an iba ha pagka-maupay ngan pagka-santohanon; pero hi Satanas di-re nakaturog ngan, pa-agui ha modern nga butang, guin liliko ngan guin tutugwayan kamo ngada ha dalan niya. Sanglit, mga anak, dida hiton gugma para han akon Imakulada na Kasing-kasing, higugma-a niyo an Diyos labaw ha ngatanan ngan ika-buhi niyo an Iya mga kasugo-an. Pa-agui hi-ne, an iyo kinabuhi a-abtan hin maupay na pagka-sinabot ngan an kalinaw mag-hahadi ha kalibutan. Salamat han iyo pag-tagad hi-ne nga tawag ko." 05/25/2010
Tugon ha petsa Hunyo 02, 2010 "Hinigugma ko na mga anak, yana nga adlaw guin tawag ko kamo na, pa-agui ha pag-ampo ngan pag-puasa, andama an dalan na a-aguian han Anak ko pag-sulod ha kasing-kasing niyo. Karawta ako silbi usa ka nanay ngan taga-dara han gugma han Diyos ngan an Iya gusto na kamo ma-salba. I-libre an kalugaringon niyo ha tanan na mabug-at ngan pag-basul nga dara han nag-agui na mga sayop, na hadto nag-dara ha iyo ha sala ngan kasiruman. Karawta an kahayag. Matawo kamo hin otro dida ha pagka-matadong han Anak ko. Salamat ha iyo." 06/02/2010
Tugon ha petsa Hunyo 25, 2010 "Hinigugma ko na mga anak! Dara an kalipay, guin tawag ko kamo ha malipayon na pag-buhi han akon mga tugon; kay dida la hi-ne nga pa-agui, mga anak, kamo makaka-harani ha Anak ko. Gusto ko dad-on kamo ngatanan ngada ha Iya la, ngan dida ha sulod Niya makikit-an niyo an tinu-od na kalinaw ngan kalipay han kasing-kasing niyo. Benebendisyunan ko kamo ngatanan ngan hinihigugma ko kamo hin gugma na waray sukol. Salamat han iyo pag-tagad hi-ne nga tawag ko." 06/25/2010
Tinuig na Pagpapakita kan Ivanka - Hunyo 25, 2010
An pinagpakita-an na hi Ivanka Ivankovic-Elez nagka-ada hin regular nga tinu-ig na pag-papakita hadton Hunyo 25, 2010. Didto han katapusan na pag-papakita Niya hadton Mayo 7, 1985, guin hatag han aton Mahal na Birhen ha iya an ika-napulo nga tugon-sekreto ngan guin sidngan hiya na pagpapakita-an hiya usa ka beses kada tu-ig dida ha anibersaryo han pag-papakita. Amo i-ne an nahitabo liwat yana nga tu-ig.
An pag-papakita, na inabot hin 6 ka minuto, nahitabo didto han balay-pamilya nira Ivanka. An pamilya ni Ivanka la an nadidto han pag-papakita. Han tapos na an pag-papakita, nag-siring hi Ivanka na: "Nag-pulong ha akon an Mahal na Birhen bahin han ika-lima na tugon-sekreto ngan, ha pagtatapos, nag-siring: 'Hinigugma ko na mga anak, karawta niyo an akon kinag-anak na bendisyun'."
Tugon ha petsa Hulyo 02, 2010 "Hinigugma ko na mga anak, an kinag-anak ko na tawag ha iyo yana nga adlaw, usa nga tawag han katinu-oran ngan pagka-buhi. An Anak ko, na amo an Kinabuhi, mahigugma-on ha iyo ngan kilala Niya kamo ha katinu-oran. Para mahibaro-an ngan ma-higugma niyo an iyo kalugaringon, kinahanglan mahibaro-an niyo an Anak ko; para mahibaro-an ngan mahigugma niyo adton mga iba, kinahanglan gud na makita-an niyo an Anak ko dida ha ira. Sanglit, mga anak, mag-ampo, mag-ampo, para ma-intendihan niyo ngan maka-tugyan kamo dara an espiritu na libre, na kumpleto iton iyo pag bag-o, ngan, pa-agui hi-ne din-he ha tuna, makada unta ha sulod han kasing-kasing niyo an Kahadi-an han Langit. Salamat ha iyo!" 07/02/2010
Tugon ha petsa Hulyo 25, 2010 "Hinigugma ko na mga anak! Tinatawag ko kamo pag-otro ha malipayon na pag-sunod ha akon. Gusto ko tugwayan kamo ngatanan ngadto ha Anak ko, na amo an Taga-salba niyo. Di-re kamo ma-aram na kon waray Hiya, di-re kamo magkaka-ada hin kalipay ngan kalinaw, waray liwat an kabuwas-non o kinabuhi na waray hangturan. Sanglit, mga anak, gamita hin maupay i-ne nga panahon para ha malipayon na pag-ampo ngan pag-tugyan. Salamat han iyo pag-tagad hi-ne nga tawag ko." 07/25/2010
Tugon ha petsa Agosto 02, 2010 "Hinigugma ko na mga anak! Yana nga adlaw, guin tawag ko kamo na mag-upod ha akon, para sugdan naton an pag-tukod han Kahadi-an han Langit dida ha mga kasing-kasing niyo; na malimutan niyo unta iton para ha kalugaringon ngan - dida ha pag-una ehemplo han Anak ko - hunahuna-on niyo an kanan Diyos. Ano an gusto Niya ha iyo? Ayaw pag-tugot na hi Satanas mag-abre hin mga dalan han kalipay na kalibutan-on, mga dalan na di-re upod an Anak ko. Mga anak, mga palso iton ngan di-re nag i-iha. Buhi an Anak ko. Guin hahalad ko ha iyo an waray hangturan na kalipay, ngan an kalinaw, ngan an pakig-usa upod an Anak ko, upod an Diyos; halad ko ha iyo an Kahadi-an han Diyos. Salamat ha iyo." 08/02/2010
Tugon ha petsa Agosto 25, 2010 "Hinigugma ko na mga anak! Yana nga adlaw, upod an dako na kalipay, gusto ko tawagon kamo hin otro na: mag-ampo, mag-ampo, mag-ampo. Hina-ut unta na i-ne nga panahon mahimo na oras para han kalugaringon na pag-ampo niyo. Ha adlaw, mag-biling hin lugar na puede kamo mag-ampo hin malipayon na pamalandong. Hinihi-gugma ko kamo ngan hatag ko an akon bendisyun ha iyo ngatanan. Salamat han iyo pag-tagad hi-ne nga tawag ko." 08/25/2010
Tugon ha petsa Septembre 02, 2010 "Hinigugma ko na mga anak, a-anhi ako ha tupad niyo tungod kay gusto ko makabulig ha iyo pag-perdi hiton mga sulay na dara ha iyo hi-ne nga panahon hin pag-pupuro. Mga anak, an usa hi-ne amo an di-re pag-papasaylo, ngan iton di-re pag-aro hin pasaylo. An kada sala kinokontra ngan nagpapaharayo ha iyo ngan han Higugma - an Anak ko amo iton Higugma. Sanglit, mga anak, kon gusto niyo mag-lakat upod ko ngadto ha kalinaw han pag-higugma han Diyos, kinahanglan mahibaro-an niyo iton pag-papasaylo ngan pag a-aro hin pasaylo. Salamat ha iyo." 09/02/2010
Tugon ha petsa Septembre 25, 2010 "Hinigugma ko na mga anak! Yana nga adlaw a-anhi ako nag-hahatag han kinag-anak ko na bendisyun hin kalinaw ha iyo ngatanan, ngan guin a-awhag ko kamo na mabuhi dida ha kinabuhi hin pag-sarig, tungod kay mahinay pa kamo ngan di-re pa kamo mapa-inobsanon. Guin a-awhag ko kamo, mga anak, ha panalagsa la na pag-yayakan ngan ha damo pa na trabaho pag bag-o hin kalugaringon ngadto ha pagka Diyos-non, para an pag-testigo niyo mas bubunga pa. Ngan hina-ut unta na an kinabuhi niyo mahimo nga waray hunong na pag a-ampo. Salamat han iyo pag-tagad hi-ne nga tawag ko." 09/25/2010
Tugon ha petsa Oktubre 02, 2010 "Hinigugma ko na mga anak, yana nga adlaw tinatawag ko kamo ha mapa-inobsanon, mga anak, mapa-inobsanon na debosyon. Kinahanglan tadong an kasing-kasing niyo. Hina-ut unta na an mga krus niyo magamit pa-ngontra ha mga sala yana nga panahon. Hina-ut na iton pasensya ngan gugma na waray-hangtud amo an armas niyo - gugma na makakahulat ngan bubulig ha iyo na makilala an mga senyales han Diyos - na pa-agui ha mapa-inobsanon na pag-higugma, mapakita han kinabuhi niyo an katinu-oran para ha tanan nag-bibiling hi-ne dida ha kasirum han mga bowa. Mga anak, akon apostoles, buligui ako pag-abre ha mga dalan ngadto ha Anak ko. Ino-otro ko an tawag ha iyo na ig-ampo an mga magbarantay niyo. Upod tupad nira, magdada-ug ako. Salamat ha iyo." 10/02/2010
Tugon ha petsa Oktubre 25, 2010 "Hinigugma ko na mga anak! Hina-ut unta na yana nga panahon, mahimo na panahon ha pag a-ampo niyo. Gusto hi-nen tawag ko, mga anak, na mahimo para ha iyo nga tawag pag-desisyon mag-sunod ha dalan pag bag-o hin kinabuhi ngadto ha pagka Diyos-non; sanglit, mag-ampo ngan pangaro-a ha tanan mga santo an ira pag-hangyo para ha iyo. Hina-ut unta na hira mahimo para ha iyo na ehemplo, insentibo ngan kalipay ngadto ha kinabuhi na waray hangturan. Salamat han iyo pag-tagad hi-ne nga tawag ko." 10/25/2010
Tugon ha petsa Nobyembre 02, 2010 "Hinigugma ko na mga anak; upod an akon kinag-anak na pag-huhulat ngan higugma guin dadara ko ha iyo an hayag han kinabuhi para gub-on iton kasirum hiton patay dida ha sulod niyo. Ayaw niyo ako isalikway, mga anak. Hunong anay ngan tan-awa an sulod hiton iyo kalugaringon ngan kita-a kon ano kamo ka sala-on. Hibaro-a iton mga sala niyo ngan mag-ampo pangaro hin pasaylo. Mga anak, di-re niyo gusto karawaton na kamo mga gudti la ngan mahinay, pero kukusog kamo ngan dadako pa kon susunod kamo ha kabobot-on han Diyos. Ihatag ha akon an limpyo na mga kasing-kasing niyo para mahayagan ko hira hin suga han kinabuhi, na amo an akon Anak. Salamat ha iyo." 11/02/2010
Tugon ha petsa Nobyembre 25, 2010 "Hinigugma ko na mga anak! Tinatan-aw ko kamo ngan nakikita ko dida ha kasing-kasing niyo an kamatayan, an waray pagla-um, an kago-ol ngan an ka-gutom. Waray an pag-ampo o pag-sasarig ha Diyos, amo i-ne nga guin tutugotan ako han Kahitas-on na mag-dara nganhi ha iyo hin pag-sarig ngan kalipay. Abrehi iton iyo mga kalugaringon. Abrehi iton mga kasing-kasing niyo ngadto ha kalo-oy han Diyos ngan tatagan kamo Niya hin tanan na kinahanglanon niyo ngan pupon-on Niya iton mga kasing-kasing niyo hin kalinaw, tungod kay Hiya mismo an kalinaw ngan pagla-um niyo. Salamat han iyo pag-tagad hi-ne nga tawag ko." 11/25/2010
Tugon ha petsa Disyembre 02, 2010 "Hinigugma ko na mga anak; yana nga adlaw, nag a-ampo ako upod niyo na unta magka-ada kamo hin kusog mag-abre hiton iyo mga kasing-kasing ngan dida hi-ne, mahibaro-an niyo an gahum hiton pag-higugma han nag a-antos nga Diyos. Tungod hi-ne nga pag-higugma Niya, ka-maupay ngan ka mapa-inobsanon, a-anhi liwat ako upod niyo. Ini-imbita ko kamo para hi-ne nga espesyal na panahon hin pag a-andam na mahimo i-ne nga oras hin pag-ampo, penetensya ngan pag bag-o hin kinabuhi pagka-santohanon. Mga anak, kinahanglan niyo an Diyos. Di-re kamo makaka-kadto pa-abante kon di-re niyo upod an Anak ko. Kon ma i-intendihan na niyo ngan kakarawaton i-ne, an mga guin sa-ad ha iyo, matutuman. Pa-agui han Espiritu Santo, an Kahadi-an han Langit matatawo dida sulod han mga kasing-kasing niyo. Guin u-unahan ko kamo ngada hi-ne. Salamat ha iyo." 12/02.2010
Tugon ha petsa Disyembre 25, 2010 "Hinigugma ko na mga anak! Yana nga adlaw, ako ngan an Anak ko gusto mag-hatag ha iyo hin kadam-an na kalipay ngan kalinaw para nga iton kada usa ha iyo mahimo unta na malipayon taga-dara ngan testigo hin kalinaw ngan kalipay dida ha mga lugar nga pinupoy-an niyo. Mga anak, mahimo kamo na bendisyun ngan kalinaw. Salamat han iyo pag-tagad hi-ne nga tawag ko." 12/25/2010
Tinu-ig na Pagpapakita kan Jakov ha petsa Disyembre 25, 2010
Didto han katapusan na inadlaw na pagpapakita kan Jakov Colo hadton Septembre 12, 1998, guin sidngan hiya han aton Mahal na Birhen nga tikang hadto, magkaka-ada hiya hin usa ka beses na pagpapakita kada tu-ig, ha kada Disyembre 25, adlaw han Pasko. Amo liwat i-ne an nahitabo yana nga tu-ig. An pagpapakita nag tikang ha alas 2:25 han kulop (oras didto) ngan inabot hin 7 ka minuto.
Nag-siring hi Jakov na: an aton Mahal na Birhen nag-pulong ha akon bahin han mga tugon-sekreto ngan ha pagka-human nag-siring hiya na: "Mag-ampo, mag-ampo, mag-ampo."


text:
Provincia de Almería
- Mayda impormasyon hini nga artikulo nga aada han Iningles nga bersyon nga angay ighubad ha Winaray
- Mayda impormasyon hini nga artikulo nga aada han Kinatsila nga bersyon nga angay ighubad ha Winaray
An Almería usa nga probinsya o lalawigan han komunidad autonoma han Andalucía ha Espanya. Nahamutang ini ha dumagsaaan nga dapit han Espanya. Ginsasapitan ini han mga lalawigan han Granada ngan Murcia. An kapital han lalawigan amo an syudad han Almería, nga nahamutang ha daplin han butnga han bahia han Almería.
An gobyerno o kagamhanan ngan pagdumara han lalawigan nahabutang han Diputación Provincial de Almería.
Kitaa gihapon[igliwat | edit source]
Mga sumpay ha gawas[igliwat | edit source]
- Mga Ritrato han Almería ni Dleiva
- Mga mapa han Almería
- (Kinatsila) Diputación Provincial de Almería (Kagamhanan han lalawigan)
- (Kinatsila) Cabo de Gata - Níjar Natural Park
- (Kinatsila) Sierra María - Los Vélez Natural Park
- (Kinatsila) Sierra Nevada Natural Park
- Symbol of Almería


text:
Bernardo O'Higgins
- Mayda impormasyon hini nga artikulo nga aada han Iningles nga bersyon nga angay ighubad ha Winaray
- Mayda impormasyon hini nga artikulo nga aada han Kinatsila nga bersyon nga angay ighubad ha Winaray
Hi Bernardo O'Higgins Riquelme (Agosto 20, 1778 - Oktubre 24, 1842), usa nga independentista nga namuno ha Salatan nga Amerika ngan usa nga tawo hin estado han Chile. Usa hiya han mga nanguna nga mga tawo han independensya o paglugaring han Chile tikang ha Espanya ngan hiya an namuno han mga puwersa militar nga nakadaog hin independensya. Hiya an syahan nga namuno han estado han Chile komo syahan nga Director Supremo han nasod (1817-1823).
Kitaa gihapon[igliwat | edit source]
- Angay ighubad
- Mga turók
- Biyograpiya
- Politika
- Chile
- Mga Director Supremo han Chile
- Mga mangulo hin estado han Chile
- Mga Chileno nga heneral han army
- Mga mersenaryo
- Mga Chileno nga tulin hin Irlandes
- Mga Irlandes-Espanyol
- Mga politiko han Irlandes nga diaspora
- Mga tawo han Chileno nga Gyera hin Independensya
- Mga tawo han mga gyera hin independensya ha Salatan nga Amerika
- Mga tawo tikang ha Chillán
- Mga natawo han 1778
- Mga namatay han 1842


text:
Basílika ni San Pedro
An Basilica Papal ni San Pedro ha Vaticano (Iningles: Papal Basilica of St. Peter; KInatsila: Basilica Papal de San Pedro; ha Initalyano: Basilica Papale di San Pietro in Vaticano; Linatin: Basilica Sancti Petri) nga tinatawag hin agsob ha halipot nga Basilica ni San Pedro (Iningles: St. Peter's Basilica; Kinatsila: Basilica de San Pedro; Initalyano: Basilica di San Pietro), usa nga dako nga singbahan ha Syudad han Vaticano. Urog ini tawagon nga "gidadako-i ngan giuupayi nga singbahan han Kristiyanismo".


text: 1Han nakadto na kami ha tabi, nahibaro kami nga Malta an ngaran han puro. 2Makisasangkayon ngan makiangayon ha amon an mga umurukoy didto. Nagtikang na pag-inuran ngan mahagkot an panahon, sanglit nagtap-ong hira ngan gin-abiabi kami ngatanan. 3Nagtirok hi Pablo hin usa ka butok nga isurungo, ngan han iginbubutang na niya ini ha kalayo, ginmuwa tungod han kapaso in usa nga halas ngan linmangbid ini ha iya kamot. 4Hinkit-an han mga taga puro an halas nga nabitay ha kamot hi Pablo, ngan may hinsiring ha ira, “Waray ruhaduha nga parapamatay ini nga tawo, kundi an palad nagbuot nga diri hiya mabuhi bisan kon natalwas na hiya ha dagat.” 5Kundi iginwirik ni Pablo an halas ngadto han kalayo ngan waray man hiya maano. 6Naghulat an mga tawo nga manhupong hiya o matumba nga patay na. Kundi kahuman hini maiha nira nga paghulat ngan waray nira hinkit-an nga ano man nga nahinabo ha iya, naiba an ira panhunahuna ngan nagsiring hira, “Usa hiya nga diyos!” 7Hirani hini nga dapit may mga tuna nga gintatag-iya ni Publio, an pangulo han puro. Gin-abiabi kami niya sulod hin tulo ka adlaw. 8Nahinabo nga hito nga panahon masakit an amay ni Publio, may hiranat hiya ngan may disenteriya. Pinmakadto hi Pablo han iya kwarto, nag-ampo, ngan gindun-an an masakit, ngan naupay hiya. 9Han kahuman hini nga hinabo, pinmakadto han puro an ngatanan nga mga magsakit ngan nagkauupay hira. 10Gintagan kami nira hin damo nga mga pahalipay, ngan han paggikan na namon, ginpabalonan kami nira han amon mga kinahanglanon. 11Katapos hin tulo ka bulan ginmikan kami, sakay hin barko nga tikang ha Alejandria, nga ginngangaranan nga “An Magkaruha nga Diyos,” nga nagpalabay han panahon han kathagkot didto han puro. 12Dinmuong kami ha Siracusa, ngan didto nagpabilin kami hin tulo ka adlaw. 13Tikang didto ginmikan kami ngan inmabot kami han syudad han Regio. Han pagkabuwas nagtikang hin paghangin an salatan, ngan katapos hin duha ka adlaw nakaabot kami ha bungto han Puteoli. 14Didto iginkakita kami hin mga magtinuohon nga naghangyo ha amon nga magpabilin kami upod ha ira hin usa ka simana. Ngan amo ini nga paagi nga inmabot kami ha Roma. 15Nakabati hiunong ha amon an mga magtinuohon ha Roma, sanglit ginsugat kami nira didto pa han Taboan ni Apio ngan ha Tres Tabernas. Ini nga pakakita ni Pablo ha ira amo an nakapadasig ha iya ngan nagpasalamat hiya han Dyos. 16Han pag-abot namon ha Roma, gintugotan hi Pablo hin paglugaring, kundi binantayan hiya hin usa nga sondalo. 17Katapos hin tulo ka adlaw nakigmiting hi Pablo han mga pangulo han mga Judiyo ha Roma. Han pagkatirok na nira, nagsiring hiya ha ira, “Kabugtoan ko! Bisan kon waray ako ginbuhat nga maraot han aton katawhan o han mga pamatasan nga aton kinarawat tikang han aton kaapoy-apoyan, ginpriso ako didto ha Jerusalem ngan igintubyan ako ngadto han mga Romano. 18Katapos hin pagpakianhi ha akon, karuyag unta han mga Romano nga buhian ako, kay hinkit-an man nira nga waray ako ginbuhat nga angay sirotan han kamatayon. 19Kundi han pagriwa hini han mga Judiyo, napirit ako hin pagdangop han Emperador, bisan kon waray ko sumbong kontra han akon kalugaringon nga nasod. 20Tungod hini naghangyo ako hin pakigkita ngan pakighimangraw ha iyo. Pinusasan ako hini nga mga kadena tungod ha iya nga amo an paglaom han katawhan han Israel!” 21Nagsiring hira ha iya, “Waray kami kumarawat hin ano man nga surat tikang ha Judea mahitungod ha imo, ngan waray man liwat kinmanhi hin pagsumat tikang didto, o maghimangraw hin bisan ano nga maraot mahitungod ha imo. 22Kundi buot kami mamati han imo mga karuyag sidngon, kay maaram kami nga bisan diin an mga tawo nasupak hini nga hugpo nga imo nasasakopan.” 23Sanglit nagtalaan hira hin adlaw pamati kan Pablo, ngan hito nga adlaw kinmadto in damo nga mga tawo han dapit nga inuokyan ni Pablo. Tikang han pagkaaga ngadto han pagkagab-i iginsaysay ngan iginwali ha ira ni Pablo an iya mensahe mahitungod han Ginhadian han Dyos. Gintinguha niya hin pagkabig ha ira mahitungod kan Jesus, pinaagi hin paggamit han Balaod ni Moises ngan han mga surat han mga manaragna. 24Nakabig in pira ha ira pinaagi han iya mga pulong, kundi waray gud tumoo an iba. 25Kay waray man hira pagkaturuhay, nagkalakat hira kahuman ni Pablo magsiring hini: “Waray gud magsayop an Espiritu Santo hin pagyakan ngadto han iyo kaapoy-apoyan pinaagi kan manaragna Isaias! 26Kay nagsiring hiya: ‘Pakadto ngan sidnga ini nga mga tawo: Bisan unanhon niyo hin pagpinamati, diri manta kamo makakasabot; bisan unanhon niyo hin pagsiniplat, diri manta kamo makakakita. 27Kay magtig-a an mga ulo hini nga mga tawo, pinanarop nira an ira mga talinga, ngan pinanmiyong an ira mga mata. Kay kon diri, makita an ira mga mata, mabati an ira mga durunggan, masabot an ira mga hunahuna, ngan mabalik hira ha akon, nasiring an Dyos, ngan pagtatambalon ko hira.’ ” 28Ngan gintapos ni Pablo hin pagsiring, “Sanglit kinahanglan hibaroan niyo nga iginpadara na ha mga Hentil an mensahe han katalwasan han Dyos. Mamamati gud hira!” [ 29Katapos ni Pablo magsiring hini, nanguli an mga Judiyo ngan nagkalarolantugi hira ha ira la ngahaw.] 30Sulod hin duha ka tuig naglugaring hi Pablo didto hin balay nga iya plinitihan, ngan gin-abiabi niya an ngatanan nga napakadto hin pakigkita ha iya. 31Nagwali hiya mahitungod han Ginhadian han Dyos, ngan nagtutdo hiya mahitungod han Ginoo nga Jesu-Cristo. Dayag an iya pagtutdo ngan waray na niya paghialang ngan waray na niya kahadlok.